title: Chzo Mythos

text:
Chzo on kipujumala, joka hallitsee Magickin maailmaa. Chzota voidaan tavallaan pitää sarjan antagonistina, mutta häntä vastaan ei pidä kuitenkaan missään kohtaa taistella, eikä hän myöskään sarjan missään kohdassa satuta pelien päähenkilötä, jonka takia Chzoa on vaikea pitää antagonistina.
Hänestä näytetään sarjassa vain hänen suuri silmänsä, tosin 6 Days a Sacrificessa liikutaan myös hieman hänen sisällään. Kaikesta päätellen hän on todella suurikokoinen. Chzon päämääränä on tulla Technologyn rinnakkaismaailmaan ja hallita sitä. The Order of the Blessed Agonies palvoo Chzota ja yrittää toteuttaa hänen päämääränsä. He kutsuvat Chzota Kuninkaaksi (The King). Sarjan viimeisen osan lopussa Chzo kyllästyy Tall Maniin tämän petettyä hänet ja antaa tämän voimat Theodorelle, josta tulee Chzon uusi palvelija.


title: Chzo Mythos

text: Malcolm on Jonathan Somersetin poika. Malcolm nähdään 7 Daysissa, sekä 6 Daysissa. 7 Daysissa hän teeskentelee olevansa isänsä, ja lähtee avaruusmatkalle avaruusalus Mephistopheleen miehistön kanssa. Ennen 7 Daysin tapahtumia hän murhasi oman isänsä. Hän jää tästä kuitenkin kiinni 7 Daysin lopussa. 6 Daysissa hänet nähdään 7 Daysin jälkeisissä tapahtumissa. Hän on vankilassa ja outojen tapahtumien (Katso kohta: 6 Days a Sacrifice) jälkeen hänet löydetään sellistään itsemurhan tehneenä. Hänet nähdään 6 Daysissa myös tulevaisuudesta tulleen minänsä hahmossa, joka auttaa Theodorea. Malcolm kutsuu 6 Daysissa itseään Huolehtijaksi (The Caretaker).


title: Chzo Mythos

text: Theodore "Theo" DaCabe on kunnantarkastaja, joka hoitaa mm. terveys- ja turvallisuustarkastuksia erilaisiin rakennuksiin. Hän on 6 Days a Sacrificen päähenkilö. Ks. pelissä hän yrittää tehdä tarkastuskäynnin Optimologyn rakennukseen, tosin kaikki menee pahasti pieleen (Katso kohta: 6 Days a Sacrifice). Theo on sarjan ainoa päähenkilö, jolla ei ole ennalta määrättyä roolia The Order of The Blessed Agoniesin legendassa. 6 Daysin lopussa hänestä kuitenkin tulee Uusi Prinssi (The New Prince) Tall Manin kuoltua.


title: Chzo Mythos

text: Jack Frehorn on brittiläinen aristokraatti, joka on kiinnostunut paranormaaleista ilmiöistä ja tunnetaan Order of the Blessed Agoniesin legendassa nimellä Profeetta (The Prophet). Hän esiintyy takaumassa Trilby's Notesissa, missä hän keskustelee ystävänsä Wilburin kanssa ostamastaan pianosta ja Unicorn nimisestä majatalosta. Tall Man huijasi Frehornin tappamaan Wilburin, minkä jälkeen Frehorn pyysi Tall Mania säästämään henkensä vastineeksi siitä, että hän palvelee häntä. Tall Man suostui tähän ja Frehorn perusti Order of the Blessed Agonies kultin palvelemaan Chzoa ja suoritti 12 uhrausta Frehorn Blade nimisellä artefaktilla ja kirjoitti neljä Chzon kirjaa, joista hän salasi viimeisen osan, joka kertoi Tall Manin tulevan korvaamisen. Frehorn nähdään myös 6 Days a Sacrifice pelin erikoisversiossa kirjoittamassa Chzon kirjoja.


title: Chzo Mythos

text: 5 Days a Stranger on sarjan ensimmäinen osa, joka julkaistiin vuonna 2003. Peli kertoo herrasmiesvaras Trilbystä ja neljästä muusta henkilöstä, jotka taistelevat DeFoen kartanon tuntematonta uhkaa vastaan. Peli on jaettu viiteen päivään, jotka sijoittuvat kartanoon. Tarina etenee päivä päivältä paljastaen uusia asioita. Päivien välissä koettavat painajaiset ovat taatusti yksi pelin pelottavimmista elementeistä. "5 Days a Stranger" on käännetty saksan, unkarin ja turkin lisäksi myös suomeksi. Suomenkielisessä versiossa ei kuitenkaan toimi ”ä” ja ”ö”, ja versio myös jumahtaa toisena päivänä. Myöskään cutscenet eivät toimi kunnolla suomenkielisessä versiossa.


title: Chzo Mythos

text: Peli voitti vuonna 2003 Parhaimman AGS-pelin tittelin sekä parhaimman pelattavuuden, parhaimman dialogin, parhaiden ongelmien sekä parhaimman käsikirjoituksen tittelit. Peli sai myös useita positiivia arvosteluita seikkailupelien internetsivuilla.


title: Chzo Mythos

text:
Pelistä tehty erikoisversio sisältää pääsiäismunakohtauksen, jossa Simone Taylor haastattelee Croshawta, joka on piirretty koirana. Versio sisältää myös joitakin piirroksia, sekä pelissä käytettyjen musiikkien MIDI-tiedostoja.
Tässä erikoisversiossa voi myös pelata pelin läpi samalla kun pelin tekijän Benin omat kommentit näkyvät ruudulla.


title: Chzo Mythos

text: Pelin idean Ben sai erikoisversion mukaan hentai-pelistä.


title: Chzo Mythos

text: Taannoin fanijoukko ilmoitti, että pelistä on tekeillä "Half-Life 2":n pelimoottorille rakennettu versio. Croshaw on itse varmistanut tiedon. Hän kertoi myös olevansa itsekin mukana projektissa valvomassa suunnittelua, hyväksymässä muutoksia, sekä todennäköisesti suunnittelemassa uusia dialogeja ja ongelmia. Vaikka peli on tekeillä FPS-moottorille, pelistä on tarkoitus tulla kolmannesta persoonasta kuvattu.


title: Chzo Mythos

text:
DeFoen suvun viimeiset perilliset ovat kadonneet oudoissa olosuhteissa. Tämän takia herrasmiesmurtovaras Trilby päättää murtautua Defoen kartanoon muhkean ryöstösaaliin toivossa. Saavuttuaan talon ikkunan kautta hän kuitenkin huomaa, että kaikki ulospääsytiet on tukittu.
Tutkittuaan hetken taloa hän kohtaa muitakin henkilöitä: Philip Hartyn: aarteenmetsästäjän, joka tuli taloon kaivellakseen artefakteja, Jimin: opiskelijan, joka oli haastettu menemään taloon, Simone Taylorin: televisiotoimittajan, joka tuli taloon tehdäkseen erikoisraportin talosta, sekä A.J.:n: tutkijan, joka tuli taloon tutkiakseen siellä tapahtuneiden kuolemien oikeita syitä.


title: Chzo Mythos

text: Ensimmäisenä yönä Trilby alkaa nähdä painajaisia hitsarinaamioisesta miehestä, joka tappaa talossa olevia henkilöitä. Kun unessa murhaaja riisuu naamarinsa, Trilby huomaa miehen olevan hän itse. Joka yö hänen nähdessään sentapaisen painajaisen, joku toinen talossa kuolee. Ensin A.J., sitten Philip.


title: Chzo Mythos

text: Pian Trilby alkaa selvittää talon outoja salaisuuksia. Vuosia sitten Sir Roderick DeFoe rakensi kartanon tehdäkseen vaikutuksen hänen uuteen vaimoonsa Belindaan. Belinda kuitenkin kuoli synnyttäessään. Silloin uskottiin, että Belinda synnytti vain yhden pojan, Matthewn, mutta Trilby oppii myöhemmin, että Belinda synnytti kaksoset (toinen poika jäi nimeämättä). Belinda kuoli synnyttäessään toista poikaa. Vaimon kuolema, sekä epämuodostunut lapsi ajoivat Roderickin raivon ja hulluuden partaalle. Hän lukitsi nimeämättömän poikansa kellariin kahleista. Sillä välin Matthew oppi veljensä olemassaolosta. Tämä raivostutti Roderickia entisestään, ja viidentenätoista vuosipäivänä hänen vaimonsa kuolemasta, Roderick otti puusta tehdyn epäjumalankuvan, ja hakkasi sillä nimeämättömän poikansa henkihieveriin. Matthew yritti auttaa veljeään, mutta ei onnistunut. Suutuksissaan isänsä teoista, nimeämätön poika pukeutui hitsaajan naamioon, ja essuun, ja tappoi koko perheensä viidakkoveitsellä. Sitten hän kuoli, minkä jälkeen pojasta tuli Wraith, aave. Hänen sielunsa jäi epäjumalankuvaan, ja nyt hän vangitsee ja tappaa kaikki, jotka tulevat kartanon lähelle. Trilby löytää Roderickin ja Matthewin ruumiit talon kellarista ja John DeFoen ruumiin talon kylpyhuoneesta.


title: Chzo Mythos

text: Saatuaan selville totuuden murhista, Trilby keksii keinon tuhota paha henki. Hän käyttää rituaalia palauttaakseen aaveen omaan ruumiiseensa, minkä jälkeen hän antaa kaksi Roderickin ja Matthewn esinettä Jimille ja Simonelle. Matthewn ja Roderickin sielut valtaavat Jimin ja Simonen kehot. "Roderick" ampuu nimeämättömän poikansa hengen. Rituaalin jälkeen talo syttyy tuleen ja palaa maan tasalle. Kolmikko onnistuu pakenemaan kartanosta ehjin nahoin, mutta Trilby katoaa yön varjoihin.


title: Chzo Mythos

text: 7 Days a Skeptic on "5 Days a Strangerin" jatko-osa. Pelin tapahtumat sijoittuvat lähes neljänsadan vuoden päähän ensimmäisen osan tapahtumista. Tapahtumapaikkana on avaruusalus Mephistopheles, jonka on tarkoitus tutkia universumin kaukaisempia osia. Peli kertoo tarinan veteraanipsykiatri Jonathan Somersetistä, sekä viidestä muusta miehistön jäsenestä, jotka joutuvat saman kauhun kohteeksi, kuin ensimmäisen pelin hahmot. Pelin tapahtuma-aikana ensimmäisen pelin tapahtumista on tullut urbaanilegenda, eikä kukaan enää tiedä, mitä oikeasti tapahtui DeFoen Kartanolla. "7 Days a Skeptic" käyttää osittain samoja pelkoelementtejä, kuin edeltäjänsä. Esimerkiksi päivien välissä tapahtuvat painajaiset tekevät paluun.


title: Chzo Mythos

text: Peli ilmestyi vuonna 2004, ja se on tehty myös Adventure Game Studiolla. Edeltäjänsä lailla, myös "7 Days" voitti useita palkintoja, sekä keräsi hyviä arvosanoja eri arvostelijoilta. Peliä kritisointiin sen muihin sarjan peleihin verrattuna vähemmän vakavasta lopusta. Croshaw on itse sanonut "hyvittäneensä" koomisen lopun sisällyttämällä sen sarjan myöhempiin peleihin.


title: Chzo Mythos

text:
Peli sijoittuu tarkalleenottaen 392 vuoden päähän ensimmäisen osan tapahtumista. Peli alkaa Mephistopheleen lääkärin; William Taylorin, sekä päähenkilön; Jonathan Somersetin keskustelulla. Keskustelun päätyttyä aluksen kapteeni; John Barry kutsuu koko miehistön tiedotustilaisuuteen.
Tiedotustilaisuudessa Barry kertoo miehistölle tunnistamattomasta esineestä, joka leijailee Mephistopheleen läheisyydessä avaruudessa. Hän kertoo myös aikovansa tuoda esineen alukselle tutkittavaksi, ja pyytää Jonathania olemaan paikalla esinettä tutkittaessa. Kun esine on tuotu alukseen, miehistö huomaa sen olevan arkku. Jonathan huomaa arkun kyljessä olevan kirjoituksen, jossa kerrotaan arkun kuuluvan John DeFoelle, ja että "älkää häiritkö hänen untaan". Ainoa nimikirjoitus on pieni hatun kuva. Löydön jälkeen upseeri Angela Garrett päättelee, että arkussa on ihmisjäännöksiä, ja heidän tulisi siksi jättää arkku rauhaan myöhempiä tutkimuksia varten.


title: Chzo Mythos

text: Sama yönä Jonathan näkee painajaisen, jossa arkusta nousee käsi. Sitten hän herää ja huomaa, että aluksen moottori on pois päältä. Lähemmän tarkastelun jälkeen hän huomaa, että myös aluksen hissi on pysähtynyt. Samaisen kerroksen kanttiinista hän löytää ystävänsä Adam Gilkennien, joka on aluksen insinööri. Jonathan huomaa Adamin olevan hyvin peloissaan jostakin. Koska Adam ei suostu tekemään mitään hissille, päättää Jonathan itse yrittää korjata sen.


title: Chzo Mythos

text: Hissikuilusta Jonathan löytää suuren, verisen viidakkoveitsen, joka jumitti hissin koneiston. Jonathan irrottaa veitsen hissistä, ja menee komentosillalle, jossa Angela ja Serena; aluksen perämies kertovat, että Barry on kadonnut. He kertovat myös, että radio ei toimi, koska jokin tukkii radiomastot aluksen päällä. Adam ei vieläkään suostu auttamaan Jonathania, joten hän lähtee itse katsomaan, mikä on vikana. Kävellessään kohti ilmalukkoa, Jonathan ohittaa arkun, ja huomaa sen kannen olevan auki. Hän kurkistaa arkkuun, mutta huomaa sen olevan tyhjä. Laitettuaan EVA -puvun päälleen, ja kiivettyään aluksen katolle, hän huomaa kauhukseen, että Barryn keho lävistettynä radiomastoihin aiheuttaa tukoksen.


title: Chzo Mythos

text: Seuraavana päivänä miehistö pyytää Jonathania irrottamaan Barryn ruumiin mastoista, jotta he saisivat lähetettyä hätäsignaalin Maan Liittovaltiolle. Mutta kun Jonathan jälleen saapuu mastoille, hän huomaa hämmästyksekseen, että Barryn ruumis on kadonnut. Kun hän yrittää ottaa Serenaan yhteyttä radiopuhelimella, hän kuulee vain taistelun ääniä, ja yhteys katkeaa. Kun Jonathan ja Angela saavat Barryn koodikirjan käsiinsä, he onnistuvat lähettämään hätäsignaalin. Alus nimeltään EFS Charisma vastaanottaa signaalin, mutta heillä kestää viisi päivää saapua Mephistophelekselle.


title: Chzo Mythos

text: Odotellessaan Charisman saapumista, Jonathan suuntaan kanttiiniin syödäkseen jotain. Mennessään hissiin, hän näkee pienen vilahduksen Serenasta. Myöhemmin kaikki ruoka, jonka Jonathan tilaa kanttiinin jakelulaitteesta, on aivan veressä. Tutkittuaan jakelulaitteen, hän löytää ihmisen käden laitteesta. Hän arvelee sen kuuluvan Serenalle. Jonathan käy näyttämässä kättä Williamille. William antaa Jonathanille UV-säde-emitterin. Emitterin avulla Jonathan löytää Serenan ruumiin ilmastointikanavasta. Ruumiilta puuttuu kädet, jalat, sekä pää. Samassa hän näkee Serenan tulevan viereisestä ovesta, ja häviävän sitten uudelleen. Angela tulee huoneeseen ja näkee Jonathanin Serenan ruumiin kanssa.


title: Chzo Mythos

text: Tämän nähtyään Angela päättelee Jonathanin olevan Barryn ja Serenan murhaaja, joten hän laittaa Jonathanin aluksen selliin ja jää vahtimaan tätä. Samassa huoneeseen tulee henkiinherännyt Barry verisissä vaatteissa, ja murtaa Angelan niskan. Barry yrittää tappaa myös Jonathanin, mutta Jonathan tainnuttaa hänet Angelan tainnutuspyssyllä. Barry jahtaa Jonathania ympäri alusta. Pako päättyy Jonathanin tönäistyä Barryn reaktorikuiluun. Tämän jälkeen Jonathan tapaa Adamin ja Williamin. He päättävät käyttää pakosukkulaa, johon Williamilla on käyttöoikeudet.


title: Chzo Mythos

text: Seuraavana päivänä Jonathan ja Adam odottavat sukkulalla Williamia. Koska hän ei ilmesty paikalle, päättää Jonathan mennä etsimään hänet. Hän näkee verta tulevan Williamin huoneen oven alta ja pelkää pahinta. Hän käyttää kapteenin konsolia avatakseen Williamin huoneen oven. Kun hän astuu Williamin huoneeseen, häntä odottaa karmaiseva näky. Koko huone on täynnä verta ja miehistön ruumiiden osia. Keskellä lattiaa on ruumiinosista yhteen sidottu keho. Jonathan palaa Adamin luokse ja kertoo, mitä oli nähnyt. Tämän jälkeen Adam tunnustaa, että hän oli arkun avaaja. Hän antaa Jonathanille kirjeen, jonka hän löysi arkusta. Kirje on Trilbyltä, joka kertoo, kuinka hän lähetti riivatun epäjumalankuvan, ja muut DeFoen murhanhimoisen veljeksen (Trilby kutsuu häntä John DeFoeksi) artefaktit avaruuteen, ettei niistä enää koituisi haittaa ihmisille. Adam kertoo nähneensä painajaisen arkussa olevasta pahuudesta, joten hän oli kurkistanut arkkuun vain ollakseen varma, ettei siellä ollut mitään. Hän löysi arkusta Trilbyn kirjeen, ja DeFoen artefaktit. Seuraavana päivänä arkku oli tyhjä.


title: Chzo Mythos

text: Adam ja Jonathan yrittävät nyt paeta pakosukkulalla. Kun he aukaisevat luukun, he huomaavat pakosukkulan olevan tipotiessään, ja Adam imeytyy välittömästi avaruuteen. Jonathan onnistuu sulkemaan luukun taisteltuaan aikansa imua vastaan. Hän pyörtyy koettelemuksen seurauksena.


title: Chzo Mythos

text: Jonathan herää sidottuna aluksen sairastuvan tuoliin. Häntä tervehtii William, joka kertoo auttaneensa John DeFoeta alusta asti. William valmistelee leikkausta, jossa hän yrittää tehdä Jonathanin ruumiista osan John DeFoen kehoa. Jonathan onnistuu vapautumaan ja puukottaa Williamia skalppelilla jalkaan.


title: Chzo Mythos

text: Piileskellessään ilmastointikanavassa, Jonathan kuulee ääniä ulkopuolelta. Hän näkee kanttiinin lattialla istuvan Williamin, jonka silmät on revitty irti, ja häntä on puukotettu vatsaan. William kertoo, että John DeFoe varasti hänen silmänsä, puukotti häntä, ja jätti kuolemaan. Hän muistuttaa Jonathania terävistä radiomastoista, ja sitten hän kuolee. Jonathan käyttää jälleen kapteenin konsolia operoidakseen radiomastot nousemaan tietyn ajan kuluessa. John DeFoe vaeltaa aluksessa etsien eloonjääneitä. Jonathan onnistuu houkuttelemaan Johnin radiomastoille, jotka lävistävät hänet. Jonathan ottaa epäjumalankuvan ja heittää sen aluksen tyhjentimeen, missä se palaa tuhkaksi John DeFoen sielun mukana. EFS Charisma saapuu viimeinkin Mephistophelekselle. Jonathan menee tervehtimään Charisman miehistöä.


title: Chzo Mythos

text: Charisman miehistö kertoo Jonathanille, että oikea Jonathan Somerset löytyi murhattuna ennen kuin Mephistopheles edes lähti matkalleen. Huijari-Jonathan viedään pois hänen huutaessa: "halusin vain mennä avaruuteen" , josta voi päätellä, että hän murhasi oikean Jonathan Somersetin ja varasti hänen henkilöllisyytensä. Koska murhista ei löydetty muuta johtolankaa, huijari-Jonathania syytetään aluksella tapahtuneesta verilöylystä.


title: Chzo Mythos

text:
Trilby's Notes on julkaisujärjestyksessä neliosaisen sarjan kolmas peli, mutta pelin kronologiassa Trilby's Notes on toinen. Se on siis todellinen jatko-osa sarjan ensimmäiselle pelille, "5 Days a Strangerille".
Tarina seuraa Trilbyä hylättyyn walesilaiseen hotelliin, josta hän yrittää löytää epäjumalankuvan, joka ensimmäisessä pelissä sai suurta tuhoa aikaan. Trilby haluaa tuhoa epäjumalankuvan, mutta yhtäkkiä hän joutuukin outojen ja kaameiden tapausten keskelle hotellissa, joka heittelee häntä satunnaisesti rinnakkaismaailmoissa.


title: Chzo Mythos

text: "Trilby's Notes" voitti neljä AGS palkintoa (Paras peli, Paras tarina, Paras animaatio, Paras ei-pelaajahahmo). Palkintojen jaon jälkeen sarja oli kerännyt itselleen 11 AGS -palkintoa, ja 29 ehdokkuutta.


title: Chzo Mythos

text: "Trilby's Notes" on pinnallisesti samanlainen, kuin Croshaw'n edelliset pelit, mutta osoita-ja-klikkaa tyylin sijasta peli käyttää tekstiparseria ja liikkumiseen näppäimistön nuolinäppäimiä.


title: Chzo Mythos

text: Kuten edellisetkin sarjan pelit, on myös "Trilby's Notes" ilmaiseksi ladattava peli, jonka voi ladata Croshaw'n nettisivulta. Pelin erikoisversio on ladattavana pientä maksua vastaan. Versio sisältää tavanomaisen kommenttiraidan, sekä pidennetyn version loppukohtauksista. Erikoisversio sisältää myös pelin musiikkeja MIDI ja MP3 -formaateissa, sekä Word -tiedoston, johon on koottu molemmat Chzon Kirjat.


title: Chzo Mythos

text: "Trilby's Notes" on sarjan graafisesti väkivaltaisin osa, joka on saavutettu vaatimattomalla pikselipaletilla.


title: Chzo Mythos

text: Monet sanovat "Trilby's Notes"in olevan sarjan pelottavin ja ahdistavin osa.


title: Chzo Mythos

text: Pelin tapahtumat sijoittuvat neljän vuoden päähän "5 Days a Strangerin" tapahtumista. Trilby työskentelee nyt salaiselle hallitusagentuurille, nimeltään Special Talent Project. Kun Trilby kuulee murhista, jotka kuulostavat hyvin samanlaisilta verrattuna John DeFoen riivaamien ihmisten murhiin, hän päättää käydä Simone Taylorin luona, joka oli myös vangittuna kartanoon ensimmäisessä pelissä ja oli tapahtumien seurauksena alkoholisoitunut. Trilby kuitenkin löytää Simonen asunnostaan murhattuna. Murhaajaksi Trilby epäilee John DeFoeta. Päättäväisenä saada lisätietoja kirotusta epäjumalankuvasta, hän löytää antiikkikauppiaan, joka pitää näyttelyä DeFoe kartanosta pelastetuista artefakteista.


title: Chzo Mythos

text: Väärennettyä henkilöllisyyttä käyttäen, Trilby matkustaa Walesiläiseen Clanbronwyn hotelliin, ja tapaa siellä professori Abed Chahalin, sekä hänen assistenttinsa Siobhan O'malleyn. Hän tapaa myös toisen tutkijan nimeltään Lenkmann, joka on nimetty samaan tehtävään eri osastolta, kuin Trilby.


title: Chzo Mythos

text: Kun Trilby alkaa tehdä tutkimuksia, hän ja hotelli alkavat vaihdella oikean maailman, sekä painajaismaisen "Pimeän Maailman" välillä. Epäjumalankuvan historiasta toistuvien näkyjen kautta, Trilby oppii Technologyn ja Magickin kaksosmaailmoista, sekä kipujumala Chzosta, joka hallitsee jälkimmäistä. Tall Manina tunnettu Chzon palvelija ilmestyy jatkuvasti pimeässä hotellissa, ja yrittää tappaa Trilbyn. Trilby saa selville, että suuri puu josta epäjumalankuva veistettiin, on kuolevaisen jäännös, josta tuli Tall Man, tämän yritettyä kutsua Chzo Technologyn maailmaan. Tall Man tappoi mm puunhakkaajan, joka kaatoi puun, majatalonpitäjän joka rakensi puusta talon ja Mbouta nimisen orjan, joka veisti puusta epäjumalankuvan Sea Angel nimisellä aluksella, jonka ruumassa oli puusta tehty laatikko. Sir Roderic myöhemmin löysi kyseisen epäjumalankuvan aluksen hylystä. Tall Man säästi Jack Frehornin joka oli ostanut pianon, joka oli rakennettu samasta puusta kuin majatalokin tämän luvattua palvella Tall Mania. Frehorn juuri perusti Order of the Blessed Agonies kultin palvelemaan Chzoa. Myöhemmin Abed ja Siobhan ilmestyvät "pimeään maailmaan", minkä seurauksena Abed kuolee, mahdollisesti hänet surmaa Tall Man. Siobhan päättää lähteä Trilbyn mukaan.


title: Chzo Mythos

text: Hotellin alapuolella olevasta luolasta Trilby ja Siobhan löytävät kannon, jonka puusta epäjumalankuva alun perin veistettiin. Luolassa heitä tervehtii Lenkmann, joka paljastaa, että hän kuuluu kulttiin nimeltään Order of the Blessed Agonies, joka palvoo Chzota. Lahkolla on ennustus, jossa Trilby toimii "Oppaan" roolissa heidän rituaalissaan, jonka tarkoituksena on tuoda Chzo Technologyn maailmaan. Lenkmann kertoo myös Trilbylle, että John DeFoe on ennustuksessa "Sillanvartijan" osassa. Jos kaikki hänen muotonsa: Ruumis, Mieli, ja Sielu tuhotaan, niin silta Techonlogyn ja Magickin välillä avautuu, ja Chzo pääsee hallitsemaan ihmiskuntaa. Trilby ymmärtää nyt, että tuhoamalla John DeFoen kehon viimeiset jäännökset DeFoen kartanolla, hän on auttanut kulttia Kehomuodon tuhoamisessa. Lenkmann nuhtelee Trilbyä siitä, että hän tuhosi ainoastaan John DeFoen ruumiin, kun hänen mielensä jäi kartanon raunioihin ja sielu epäjumalankuvaan.


title: Chzo Mythos

text: Tämän jälkeen Lenkmann puukottaa Trilbya veitsellä, laskee hänet kannon päälle, ja aloittaa rituaalin kutsuakseen Tall Manin, mutta Trilby kuolee ennen kuin Tall Man ehtii hänen luokseen. Tämä suututtaa Tall Mania, joka tappaa Lenkmannin, ja häipyy Trilbyn verinen takki mukanaan. Näyn jälkeen, jossa kaljut miehet punaisissa kaavuissa vihjailevat hänen roolistaan suuressa juonessa, Trilby elpyy kuoleman partaalta, ilmeisesti Siobhanin ansiosta. Trilbyn henkiinheräämisen syy selviää 6 Days a Sacrifice -pelin aikana.


title: Chzo Mythos

text: Peli päättyy epäjumalankuvan saaneen Trilbyn miettiessä, mikä on paras keino saada epäjumalankuva niin kauas ihmisistä kuin mahdollista. Samaan aikaan Order of the Blessed Agoniesin jäljellä olevat jäsenet ovat Tall Manin kanssa, joka on paikalla johtaakseen heitä.


title: Chzo Mythos

text: 6 Days a Sacrifice on sarjan neljäs ja viimeinen julkaisujärjestyksessä, ja kolmas sarjan aikajanassa, joka sijoittuu 196 vuoden päähän "5 Days a Strangerista", ja 196 vuotta "7 Days a Skeptictin tapahtumia ennen. Pelaat Theodore DaCabella, kunnan tarkastajalla, joka yrittää tehdä terveys -ja turvallisuustarkastuksen kuvitteelliseen Optimologyn rakennukseen, mutta joutuukin mukaan salaliiton juonikuvioihin.


title: Chzo Mythos

text: Erikoisversio sisältää kommenttiraidan, "pidemmän, vähemmän omituisen lopun", ääniraitoja MIDI -formaatissa, sekä useimpien sarjan hahmojen profiilit.


title: Chzo Mythos

text:
Ennen varsinaista pelin julkaisua, Yahtzee teki kolmiosaisen Countdown sarjan, jonka osat antavat esimakua 6 Daysin tarinasta. Osat on nimetty John DeFoen kolmen muodon mukaisesti: The Body (Ruumis), The Soul (sielu), sekä The Mind (mieli). Sarja on tehty käyttämällä
Winfrotz -ohjelmaa. Peleissä ei ole kuvia eikä osoittimia, vaan ne ovat puhtaita tekstiseikkailuja, jotka käyttävät tekstiparseria.


title: Chzo Mythos

text: 6 Days sijoittuu siis "5 Daysin" ja "7 Daysin" väliin. Theodore (Theo) DaCaben tultua tarkastamaan Optimologyn päämajaa, hänet työnnetään alas hissikuilusta. Theo herää pahasti vahingoittuneena Optimologyn oudon kellarikerroksen sairastuvasta. Hän tapaa siellä Samanthan, sekä vanhoihin vaatteisiin pukeutuneen miehen, joka näyttää aivan DeFoen verilöylyihin sijoittuvien kauhuelokuvien Trilbyltä (5 Daysin tapahtumista on tullut lähes 200 vuoden jälkeen legenda). Trilbyn pitäisi kuitenkin olla yli 200-vuotias, jos hän olisi vielä elossa. Samassa sairastupaan kävelee varastohuoneesta Tall Man, joka tappaa "Trilbyn", ja sitten katoaa. Theo tapaa myöhemmin myös toisen naisen; Janinen, joka tuntuu pelkäävän jotain kellarissa olevaa. Theolle kerrotaan Optimologyn olevan vain hämäys rakennuksen todelliselle tarkoitukselle. Oikeasti rakennus on The Order of The Blessed Agoniesin päämaja, jota johtaa mies nimeltään Canning. Myöhemmin paljastuu että Optimologyn rakennus rakennettiin DeFoen kartanon jäännösten paikalle. Samantha ja Theo yrittävät vangita Canningin, mutta yritys epäonnistuu. Samalla salaperäinen mies punaisissa, joka ei paljasta nimeään, mutta kutsuu itseään huolehtijaksi ilmestyy ja tainnuttaa Canningin ja tämän vartijan auttaen heidät pakoon lepohuoneeseen.


title: Chzo Mythos

text: Ensimmäisen päivän jälkeen Theo näkee painajaisen, jossa nuoren John Defoen pää räjähtää ja sen alta tulee esille John DeFoen hitsarinaamari. Toisena päivänä kolmikko yrittää uudestaan päästä Canningin huoneeseen kiristääkseen häneltä pakoreitin ulos kellarista, koska hissi ei toimi. Huonetta vartioi Theon yllätykseksi jälleen Trilby, jonka hän luuli jo kuolleen. Theo saa houkuteltua Trilbyn varastohuoneeseen, jossa he törmäävät jälleen Tall Maniin. Tall Man tappaa Trilbyn jälleen, mutta jättää Theon rauhaan. Tämän jälkeen Theo ja Samantha menevät Canningin huoneeseen ja vangitsevat tämän selliin. He saavat selville, että ainoa mahdollinen ulospääsyreitti saattaa olla kellarin Keskiössä, joka sijaitsee suurten metalliovien takana. Theo saa käsiinsä avainkortin, sekä koodin, joilla Keskiön ovet pitäisi saada auki. Janinen avustuksella he saavat viimein oven auki. Samantha menee ensimmäisenä Keskiöön ja varmistaa sen olevan turvallinen. Kohta hän tuleekin takaisin, mutta kuolee saman tien, koska hänen kaulansa on villetty auki. Keskiön ovet sulkeutuvat hänen perässään.


title: Chzo Mythos

text: Toisen päivän jälkeen Theo näkee jälleen painajaisen, jossa hän törmää itseensä kellarin käytävällä. Hän kuristaa toisen minänsä, ja muuttuu Tall Maniksi. Sitten hän herää. Theo menee varastohuoneeseen, ja suureksi yllätyksekseen hän näkee Trilbyn siellä täysin elossa. Trilby ei muista kuolemastaan mitään. Hän muistaa vain John DeFoen. Theo menee Trilbyn kanssa outoon laboratoriohuoneeseen, jossa on suuria tankkeja, joiden sisällä on ihmisen näköisiä olentoja. Theo soittaa Janinelle ja kertoo, että heidän pitäisi avata Keskiö uudelleen ja tutkia se. Janine suostuu vain, jos Theo pystyy todistamaan, ettei Keskiössä ole mitään pahaa. Theo saa tulostettua kuvan Keskiön sisäpuolesta. Kuvassa näkyy vain rakennuksen rauniot, eikä mitään merkkiä mistään elollisesta. Theo soittaa Janinelle Keskiöstä, ja lopulta hän suostuu menemään sinne. Theo menee käymään Canningin luona, ja kysyy tältä John DeFoesta. Canning kertoo hänelle kaiken oleellisen Johnista. Theo saa myös selville, että Samantha oli kloonaaja, jonka tehtävä oli kloonata Trilbyä. Theo saa tietää Trilbyn olevan se, jota Janine pelkää. Tämän jälkeen Theo, Janine, sekä Trilby astuvat Keskiöön. Keskiö ei ole raunio, vaan DeFoen Kartanon omituinen versio. He eivät pääse eteistä pidemmälle, koska Tall Man ilmestyy jälleen ja katkaisee Trilbyn niskan. Tämän jälkeen ovesta kävelee vielä John DeFoe. Theo ja Janine pakenevat nopeasti Keskiöstä. Janine menee takaisin lepohuoneeseen. Theon eteen ilmestyy tämän jälkeen sama mies punaisissa. Hän tuntuu tietävän paljon asioista, joita on meneillään. Hän kertoo, että Keskiö on John DeFoen mieli ja Trilbyjä kopioidaan siksi, että hän on ainoa, ketä John DeFoe pelkää, mikä estää John DeFoen mieltä pakenemasta Keskiöstä. Tämän jälkeen Theokin menee lepohuoneeseen paettuaan käytävälle ilmestynyttä Tall Mania. Hän keskustelee Janinen kanssa kaikesta tapahtuneesta. Keskustelun päätteksi he suutelevat ja rakastelevat. Tämän jälkeen Theo näkee unen jossa hän menee ja tappaa Canningin.


title: Chzo Mythos

text: Neljäs päivää alkaa kun Theo herää ja huomaa, että Janine on kadonnut jonnekin. Canningin selli on tyhjä ja siellä on verta. Kellari näyttää muutenkin oudolta, koska siellä täällä on outoja portaaleja. Theo näkee käytävällä Janinen, jolla on hitsarinaamari päässään ja veitsi kädessään. Theo pakenee Janinea ja löytää hakun varastohuoneesta. Tämän jälkeen hän päättää mennä lepohuoneessa olevasta portaalista. Janine seuraa häntä. Portaalin toisella puolella on DeFoen kartanon keittiö. Theo hakkaa hakulla reiän keittiön seinään. Pahaksi onneksi Tall Man ilmestyy reiästä ja vetää Janinen mukanaan reikään. Tämän jälkeen keittiö katoaa, ja Theo on oikean kellarin keittiössä. Hän näkee, kuinka seinä hänen edessään vuotaa verta, merkkinä Janinen kuolemasta.


title: Chzo Mythos

text: Viides päivä ei kerro Theosta, vaan "7 Days a Skepticin" päähenkilöstä Malcolm Somersetistä. Jonathan Somerset oli hänen isänsä, jonka Malcolm tappoi. 7 Daysin tapahtumien jälkeen Malcolm vangitaan. Hän istuu yksin sellissään, kunnes hänen eteensä ilmestyy mies punaisessa kaavussa (sama, jonka Theo tapasi). Mies kehottaa Malcolmia karkaamaan sellistään. Sellin oven luukusta putoaa oudon näköinen veitsi hänen eteensä, mikä paljastuu Frehorn Bladeksi. Miehen mukaan veitsellä voi avata sellin seinässä olevan, näkymättömän oven. Malcolm avaa oven ja astuu sisälle. Sisältä hän löytää todella pitkät portaat alaspäin. Laskeutuessaan Malcolm näkee välähdyksiä 7 Daysin murhista, itsensä suorittamina. Kaikki muut henkilöt vähdyksissä näyttävät John DeFoelta. Jokaisen välähdyksen jälkeen Malcolmin keho alkaa muistuttaa aina vain enemmän Theon tapaamaa punapukuista miestä. Portaiden juurella Malcolm löytää itsensä todella omituisesta paikasta, joka muistuttaa jonkinlaista luolaa. Hän tapaa vanhan miehen kiinnitettynä seinään. Mies osoittautuu alkuperäiseksi Trilbyksi. Trilby kertoo, että he ovat parhaillaan kipujumala Chzon sisällä. Chzo on tehnyt Trilbystä kuolemattoman, jotta tämä joutuisi elämään loppuelämänsä suurissa kivuissa Chzon sisällä. Hän pyytää Malcolmia siirtämään kuolemattoman kehonsa sielun kuolevaiseen sieluun. Malcolm käyttää sellistään löytynyttä veistä tähän tappaen Trilbyn. Samalla hän siirtää Trilbyn elinvoiman samalle Trilbylle, joka kuoli edellisen pelin lopussa, mikä herätti Trilbyn henkiin. Kun hän on lähdössä Chzon sisältä, hän törmää jonkinlaiseen outoon hirviöön, ja putoaa suureen kuiluun. Tämän jälkeen tapahtumat palaavat Malcolmin selliin, josta kaksi vartijaa löytää hänet kuolleena. Hän oli viiltänyt oman kaulansa auki.


title: Chzo Mythos

text: Kuudes, ja viimeinen päivä alkaa, kun Theo päättää astua Keskiöön ja päästä viimein pois Optimologysta. Hänen mukaansa DeFoen kartanoon tulee kolme Trilby -kloonia. Kävellesään kartanossa, Tall Man ilmestyy vähän väliä tappamaan yhden klooneista. Theo löytää kartanosta essun, viidakkoveitsen, sekä hitsarinaamion. Keittiöstä hän yrittää päästä samaan reikään, jonne Tall Man veti Janinen. Koska Theo ei muuten pääse reikää suojaavan kentän lävitse, hän pukee Johnin puvun päälleen. Sitten hän pääsee reiästä sisään. Toisella puolella on kellari. Kellarista hän löytää pressun alla olevan nanopommin, joka on todella tulenarka. Theo yrittää paeta kellarista, mutta juuri silloin kellariin syöksyy tulivana. Pommi räjähtää ja koko Optimologyn rakennus tuhoutuu jättäen jälkeensä suuren kraatterin. Malcolmin ruumiillistuma ilmestyy kukkulalle katsoen kraatteria, ja pohtii Chzon todellista päämäärää. Tämän jälkeen tapahtumat siirtyvät jälleen Chzon sisälle. Theo on muuttunut samaksi olennoksi, jonka Malcolm näki Chzon sisällä. Tall Man kävelee paikalle, mutta Chzo ottaa kaikki hänen voimansa pois, ja siirtää ne "Theoon". Theo heittää Tall Manin voimillansa rotkon reunalle, johon tämä jää roikkumaan. Samalla näytetään kuvaa Trilbystä, joka tärisee peloissaan Chzon sisällä. Theo kävelee Tall Manin eteen, ja tökkäisee häntä käteen Tall Manin kirvessauvalla. Tall Man putoaa rotkoon ja kuolee. Theo ottaa paikkansa uutena Prinssinä.


title: Chzo Mythos

text:
The Art Of Theft liittyy Chzo Mythokseen vain päähenkilön, Trilbyn, kautta.
Pelissä kerrotaan Trilbyn varasurasta, ja siinä pelataan Trilbyllä 5 vuotta ennen 5 days Strangerin tapahtumia.


title: Alankomaiden valtakunnankomissariaatti

text: Alankomaiden valtakunnankomissariaatti perustettiin heti Saksan suorittaman Alankomaiden valtauksen jälkeen. Sen valtakunnankomissaariksi asettui Arthur Seyss-Inquart. Hänen hallintonsa perustui kansliapäälliköiden suostuttelulle jatkamaan ja Saksasta lähetetyille hallinnon toimistopäälliköille.


title: Alankomaiden valtakunnankomissariaatti

text:
Valtakunnankomissaari hajotti Alankomaiden parlamentin molemmat kamarit 21. kesäkuuta 1940, ammattiyhdistykset lakkautettiin 16. heinäkuuta ja 20. heinäkuuta vasemmistopuolueet asetettiin erityisen komissaarin valvontaan. Kommunistiset ryhmät lakkautettiin.
Loput muista puolueista lakkautettiin vuoden 1941 lopulla.


title: Alankomaiden valtakunnankomissariaatti

text: Heinäkuun alussa porvarilliset puolueet muodostivat kuuden puolueen Alankomaalaisen unionin ("Niederländische Union"), joka keräsi kahdeksassa viikossa 400 000 jäsentä. Sen tarkoituksena oli puolustaa Alankomaiden autonomiaa sekä estää Anton Mussertin oikeistoradikaalia puoluetta hyödyntämästä Saksan miehityksen vuoksi muodostunutta tilannetta. Koska Alankomaalainen unioni oli kuitenkin hengeltään monarkistinen, otti Adolf Hitler vastaan 21. elokuuta 1940 Mussertin ehdolla, että muodostettaisiin Germanische-SS in den Niederlanden. Ryhmän jäsenten tuli vannoa uskollisuuden vala Mussertille ja Hitlerille suoraan germaanisena kansanjohtajana.


title: Alankomaiden valtakunnankomissariaatti

text:
Mussertista tuli pääministeri syyskuussa 1940. Hän vastusti aluksi hollantilaisten värväämistä Waffen-SS:ään, mutta helmikuussa 1941 muutti mielensä ajatellessaan, että se voisi olla kansallisen armeijan alku. Alankomaalaisten värväys Waffen-SS:n joukkoihin aloitettiin 21. kesäkuuta 1940, mikä pelästytti muita kuin kansallissosialisteja. Maaliskuussa 1942 oli 227 000 työtöntä alankomaalaista lähetetty Saksaan töihin, ja vuonna 1944 siirtotyöläisten määrä Saksassa oli 254 000. Waffen-SS:ään liittyi 55 000 sotilasta, joista suuri osa oli kansallissosialistisen puolueen jäseniä.
Heistä koottiin joukot:


title: Alankomaiden valtakunnankomissariaatti

text: Hollannin pakolaishallitus toimi Lontoossa eikä se ollut tehnyt Ranskan tapaan aselepoa Saksan kanssa, vaan periaatteessa sotatila jatkui. Näin ollen vapaaehtoiseksi lähteminen Waffen-SS:ään oli maanpetos.


title: Eva Illoinen

text: Eva Illoinen (o.s. Tikander, 4. heinäkuuta 1934 Uusikirkko (Vl.) – 5. kesäkuuta 1987 Uusikaupunki) oli suomalainen kirjailija.


title: Eva Illoinen

text: Eva Illoinen valmistui ylioppilaaksi 1953 ja filosofian kandidaatiksi 1957. Hän toimi äidinkielen opettajana Vakka-Suomen kauppaoppilaitoksessa.


title: Eva Illoinen

text: Eva Illoisen ensimmäinen romaani "Joutilaat päivät" ilmestyi vuonna 1965. Sittemmin hän julkaisi useita naisten- ja nuortenkirjoja.


title: Eva Illoinen

text: Vuonna 1982 Eva Illoinen ryhtyi kirjoittamaan perhekuunnelmasarjaa "Matti, Kappu, Eeva ja Eppu", joka saavutti heti suuren suosion. Sen ansiosta hänet ehkä parhaiten muistetaankin. Rooleissa olivat Risto Aaltonen (Matti), Paula Siimes (Kappu), Riitta Elstelä (Eeva), Karin Pacius (Eppu) ja Leila Itkonen (mummi). Sarjan suosion salaisuus oli siinä, että arkisia perheasioita käsiteltiin kuunnelmassa helposti omaksuttavalla tavalla. Aiheet kuunnelmaan Eva Illoinen saikin omasta perhepiiristään. Kuunnelmasarjaa ehti valmistua sata jaksoa, kunnes sen kirjoittaminen loppui Eva Illoisen äkilliseen kuolemaan.


title: Tähkämaitikka

text: Tähkämaitikka ("Melampyrum cristatum") on Euraasiassa kasvava yksivuotinen ruohokasvi. Se on muiden maitikoiden tapaan puoliloinen. Suomessa tähkämaitikka on uhanalainen laji.


title: Tähkämaitikka

text: Tähkämaitikka on 15–40 cm korkea ruohovartinen kasvi, jonka varsi on tavallisesti yläosasta haarainen. Lehdet ovat tasasoukan suikeita. Kukinto on varren tai joskus haarojenkin latvassa, ja se on noin 3 cm pitkä, tiheä ja nelisärmäinen. Kukkien tukilehdet ovat puikeita, herttatyvisiä, kouruisia, tiheä- ja terävänirhaisia, ja niiden kärjet ovat pitkiä ja ehylaitaisia. Ylemmät tukilehdet ovat osittain purppuranpunaisia ja alemmat vihreitä. Kukan teriö on käyrätorvinen, pituudeltaan noin 15 mm ja väriltään purppuranpunainen. Kukan huulet ovat keltaisia. Melko usein kukinnon punaväri kuitenkin puuttuu, jolloin kukkien tukilehdet ovat kellanvihreitä ja teriöt kalpeankeltaisia. Tähkämaitikka kukkii Suomessa heinä-elokuussa.


title: Tähkämaitikka

text: Tähkämaitikan voi sekoittaa jonkin verran samannäköiseen peltomaitikkaan ("Melampyrum arvense").


title: Tähkämaitikka

text: Tähkämaitikkaa tavataan Espanjasta läpi Euroopan Venäjän keskiosiin saakka. Eteläisimmät esiintymät ovat Keski-Italiassa ja Pohjois-Kreikassa, pohjoisessa lajia kasvaa Isossa-Britanniassa, Tanskassa, Etelä-Norjassa, Etelä- ja Keski-Ruotsissa, Etelä-Suomessa ja Virossa. Suomessa tähkämaitikkaa kasvaa Ahvenanmaalla, Varsinais-Suomessa, Hämeessä ja Pirkanmaalla.


title: Tähkämaitikka

text: Tähkämaitikka kasvaa kivikkoisilla rinnekedoilla, kuivahkoilla lehtoniityillä ja kalliopengermillä. Laji on Suomessa suuresti harvinaistunut.


title: Eurofasismi

text: Eurofasismi on aate, jota harjoittivat teoriatasolla pääasiassa Saksan valloittamien germaanisten maiden yhteistoimintahallitusten johtajat toivoessaan, että Saksan valtakunnalle riittää johtoasema germaanisten kansojen liitto-nimisessä (saksaksi "Deutshen Reich und Bund der germanischen Völker"), mikä oli kuulunut Saksan kansallissosialistien ideologiaan.


title: Eurofasismi

text: Käytännössä kuitenkin Saksan valtakunta valikoi, miten se kohteli valloittamiaan germaanimaita. Alankomaiden valtakunnankomissariaattissa hallituksen johtaja Anton Mussert elätteli ajatusta, että Alankomaihin voitaisiin liittää Luxemburg ja sekä Belgian pohjoiset hollanninkieliset flaamilaiset alueet, jolloin alueen painoarvo yhdessä olisi kohtalainen kansojen yhteisössä.


title: Eurofasismi

text: Saksalaiset kuitenkin pitivät käytännön syistä Belgian Wehrmactin sotilashallintoon kuuluvana ja liittivät Luxemburgin suurherttuakunnan osaksi Saksan valtakuntaa, se Mosellandin valtakunnanpiirin osaksi elokuussa 1942.


title: Eurofasismi

text: Myös Norjan valtakunnankomissariaattissa Vidkun Quislingillä oli ajatus germaanisten kansojen liitosta.


title: Akseli Koskela

text: Akseli Johannes Koskela on fiktiivinen henkilöhahmo Väinö Linnan trilogiassa "Täällä Pohjantähden alla". Hän on Jussi ja Alma Koskelan esikoinen. Kirjan alussa vanhemmat ovat tarinan varsinaiset päähenkilöt. Ensimmäisen osan aikana tarina alkaa keskittyä kuitenkin Akseliin. Trilogiaa voidaankin pitää myös kuvaukseksi hänen elinkaarestaan. Akselilla on kaksi nuorempaa veljeä, Aleksis ja August.


title: Akseli Koskela

text: Akseli syntyy 26. maaliskuuta 1887. Hän on vahva ja perinteisiä auktoriteetteja kunnioittamaton persoona. Pappilan tekemä torpan kontrahdin muutos ja maiden kavennus tekee hänestä katkeran. Vanhimpana poikana Akseli perii kuitenkin isänsä torpan ja joutuu tekemään uuden sopimuksen rovastin kanssa.


title: Akseli Koskela

text: "Täällä Pohjantähden alla" teoksessa kuvataan Akselin ja muiden pentinkulmalaisnuorten elämää. Akseli rakastuu Elinaan, kummiensa Anna ja Otto Kivivuoren tyttäreen. Hän pettää kihlattuaan Aune Leppäsen kanssa ja myöntää suhteen Elinalle, joka antaa anteeksi. Akselin ja Elinan häät pidetään vastavalmistuneessa työväentalossa. He saavat yhteensä viisi lasta, pojat Vilhon, Eeron, Voiton ja Juhanin sekä Kaarina-tyttären.


title: Akseli Koskela

text: Akseli ei tule toimeen Pentinkulman kirkkoherra Lauri Salpakarin kanssa. Hänestä tuleekin herrasväen painajainen ja vihat kasvavat puolin jos toisin. Niinpä hän tempautuu mukaan työväenliikkeen toimintaan. Hänet valitaan hyvin pian työväenyhdistyksen johtokuntaan; ruumiillisen työn johdosta hän on yksi seudun voimakkaimmista miehistä, joten hänestä tehdään työväentalon järjestysmies.


title: Akseli Koskela

text: Toisessa osassa Akselista tulee yksi punaisten johtohahmoista sisällissodassa. Apteekkari, sahanomistaja Antero Mellola ja muutama muu isäntä lähettävät valtiorikosoikeuteen kirjelmän, jossa Akselia syytetään murhista ja ryöstöistä. Raskain syytös koskee tapausta, jossa kaksi tuntematonta, Pentinkulmalla kiinni otettua suojeluskuntalaista oli lähetetty kirkonkylään, jossa heidät oli ammuttu; tosiasiassa surmatyö oli tapahtunut Akselin tietämättä. Akselia epäillään myös kehotuksesta maanviljelijä Kalle Töyryn murhaan, joka taas oli Töyrylle kaunaa kantaneen Uuno Laurilan yksityinen kosto. Asiakirja ei ole kovin uskottava. Päätös tarkistetaan useampaan otteeseen, jonka aikana vankileireillä vallinnut kenttäoikeus ja sen teloituskäytäntö lakkautetaan. Akseli joutuu vankilaan ja suorittaa siellä tuomiotaan kunnes hänet armahdetaan. Vankileirin kurjat olot ovat olleet Akselille kova koettelemus, ja kestää kauan, ennen kuin hänen voimansa palautuvat edes osittain entiselleen.


title: Akseli Koskela

text: Vankileiriltä palattuaan Akseli on muuttunut syrjäänvetäytyväksi. Ehdonalainen vapaus merkitsee Akselin kohdalla sitä, ettei hän nauti kansalaisluottamusta ja hänet voidaan pienestäkin rikkeestä toimittaa Tammisaaren vankileirille. Hän ei saa äänestää vaaleissa ja hänen on kerran kuukaudessa käytävä ilmoittautumassa nimismiehelle. Lisäksi hän ei saa matkustaa pitäjän rajojen ulkopuolelle ilman lupaa. Varsinkin kirkonkylässä käydessään Akseli pyrkii välttämään kohtaamasta tiettyjä ihmisiä, kuten pitäjän apteekkaria tai Artturi Yllöä, jotka olivat sodan aikana olleet kenttäoikeuden jäseninä tuomitsemassa hänen veljiään kuolemaan. Jos Pentinkulman kauppias sattuu olemaan ulkona Akselin kulkiessa ohi, hän häviää nopeasti sisälle, ja ensi kerran maantiellä kohdatessaan Akseli ja Töyryn Arvo ohittavat toisensa tervehtimättä. Myöskään Kiviojan Vihtorin ja Kankaanpään Eliaksen kanssa hän ei ryhdy pitempiin puheisiin, vaan tyytyy vaihtamaan joitakin yhdentekeviä sanoja.


title: Akseli Koskela

text: Vanhetessaan hänestä tulee maltillisempi. Kun sisällissodan loppuvaiheissa Neuvosto-Venäjälle paennut entinen punakaartin päällikkö Hellberg käy viimeisen kerran Pentinkulmalla ja yrittää saada Akselia mukaan kommunistien maanalaiseen toimintaan, Akseli kieltäytyy jyrkästi. Viimeisen kerran Akseli ottaa osaa poliittiseen toimintaan ollessaan yhtenä kuudesta miehestä kantamassa Aadolf Halmeen lesken Emman arkkua tämän hautajaisissa muutamaa vuotta ennen talvisotaa. Sosialidemokraattinen kunnallisjärjestö on päättänyt myöntää Emmalle ne kunnianosoitukset, jotka alun perin olisivat kuuluneet sisällissodan jälkiselvittelyissä teloitetulle, sosialidemokraattien paikalliseksi oppi-isäksi julistetulle Halmeelle.


title: Akseli Koskela

text: Pentinkulmalle tulee 1920-luvulla uusi opettaja Pentti Rautajärvi, joka on innokas suojeluskuntalainen ja mielipiteiltään oikeistolainen. Kun pappilan väki on selvittänyt hänelle Akselin menneisyyden, Rautajärvi ei tervehdi Akselia kohdatessaan tämän maantiellä. Opettajan suhtautuminen Akseliin muuttuu kuitenkin suopeammaksi, kun Vilho voittaa säännöllisesti koulun hiihtokilpailut ja lopulta koulujen välisen kilpailun.


title: Akseli Koskela

text: Kun Akselin entinen tarmo on vähitellen palannut ja hän on lunastanut Koskelan torpan itsenäiseksi, hän alkaa määrätietoisesti kehittää talouttaan hankkimalla puimakoneen ja rakentamalla uuden navetan. Vuonna 1927 Akseli saa takaisin kansalaisluottamuksensa. Hän on jälleen vapaa menemään pitäjän rajojen ulkopuolelle ja saa äänestää vaaleissa, vaikka ei oikein tiedä, ketä äänestäisi. Juhannukseksi 1939 maalataan Koskelan päärakennus ja pihaan pystytetään lipputanko, jolloin Akselilla on aihetta todeta: "Kyllä nyt kelpaa. Viimeinkin."


title: Akseli Koskela

text: Vilho, Eero ja Voitto lähtivät Suomen joukoissa talvisodan rintamalle, missä Eero ja Voitto kaatuvat. Vilho ylenee vänrikiksi, myöhemmin luutnantiksi ja kaatuu jatkosodan lopulla. Hänen sotataivaltaan kuvataan tarkemmin Linnan teoksessa "Tuntematon sotilas". Sen päivän iltana, jolloin Vilhon kuolinviesti on saapunut, Akseli istuu hevostallissa ylösalaisin käännetyn silppusaavin päällä ja itkee väkivaltaisesti purskahtelevaa itkua; viikkoa aiemmin tullut tieto Koskelasta sotaan otetun hevosen kaatumisesta on menettänyt täysin merkityksensä.


title: Akseli Koskela

text: Viimeisen osan lopussa Akselilla ilmenee sydänongelmia. Ojan yli harpatessaan hän saa sydänkohtauksen ja kuolee 60-vuotiaana kesäkuussa 1947.


title: Akseli Koskela

text: Edvin Laineen "Täällä Pohjantähden alla" -elokuvassa (1968) ja sen jatko-osassa "Akseli ja Elina" (1970) Akseli Koskelaa esittää Aarno Sulkanen. Timo Koivusalon vuosina 2009 ja 2010 ohjaamissa Täällä Pohjantähden alla -elokuvissa Akseli Koskelan roolissa on Ilkka Koivula. Akseli vilahtaa lyhyesti myös vuoden 2017 elokuvassa Tuntematon sotilas, ja häntä esittää Seppo Pääkkönen.


title: Anton Mussert

text: Anton Adriaan Mussert (11. toukokuuta 1894 Werkendam – 7. toukokuuta 1946 Haag) oli alankomaalainen kansallissosialisti, joka toimi Alankomaiden valtakunnankomissariaatissa kansallisena johtajana.


title: Anton Mussert

text: Anton Mussert syntyi 1894 Werkendamin protestanttikaupungissa, Noord-Brabantin provinssin pohjoisosassa Alankomaissa. Hän osoitti poikkeuksellista lahjakkuuta tekniikkaan jo hyvin nuorena ja opiskeli Delftissä insinööriksi. 1920-luvulla hänestä tuli aktiivinen äärioikeistolaisisisa järjestöissä kuten Dietsche Bondossa, joka vaati Flanderin hollanninkielisen alueen liittämistä Hollantiin.


title: Anton Mussert

text: 14. joulukuuta 1931 Mussert ja kymmenen muuta perustivat Alankomaiden kansallissosialistisen puolueen, jonka nimeksi tuli NSB. Alkuun järjestöön kuului kymmeniä juutalaisia, kunnes järjestöstä tuli antisemiittinen saksalaisten vaikutuksesta. Kun saksalaiset hyökkäsivät Hollantiin 1940, kaikki muut puolueet paitsi NSB kiellettiin. Toisen maailmansodan aikana Mussert järjesteli Hollannin SS:n toimintaa, ja Adolf Hitler julisti hänet ”kansansa führeriksi”.


title: Anton Mussert

text: Natsi-Saksan antauduttua Mussert pidätettiin NSB:n puoluetoimistossa Haagissa 5. toukokuuta 1945. Häntä syytettiin oikeudenkäynnissä maanpetoksesta ja tuomittiin kuolemaan 28. joulukuuta 1945. Mussert teloitettiin ampumalla Haagissa 7.toukokuuta 1946 kuningatar Vilhelmiinan kieltäydyttyä armahtamasta häntä.


title: Pensaskanerva

text: Pensaskanerva eli saksanpensaskanerva ("Myricaria germanica") on Euroopassa ja Aasiassa kasvava tamariskikasvi. Suomessa sitä tavataan hyvin rajoitetulla alueella Lapissa ja se on luokiteltu vuoteen 2010 asti uhanalaiseksi lajiksi. Pensaskanerva on sukunsa ainoa edustaja Euroopassa.


title: Pensaskanerva

text: Pensaskanerva on pystyhaarainen varpu tai pieni pensas, joka kasvaa Suomessa 0,5–0,8 metriä korkeaksi, etelämpänä jopa kaksimetriseksi. Varsi on kalju ja etenkin alaosastaan usein punertava. Hyvin tiheässä olevat ruodittomat lehdet ovat neulasmaisia. Lehtilapa on 2–5 mm pitkä ja väriltään harmaanvihreä. Kukinto on 2–10 cm pitkä latvaterttu. Vaaleanpunaiset kukat ovat kaksineuvoisia, pieniä ja melkein perättömiä. Heteitä on kymmenen ja emilehtiä kolme kappaletta. Pensaskanerva kukkii Suomessa heinäkuussa. Hedelmä on kota, joka sisältää keveitä, tuulen mukana helposti leviäviä karvaisia siemeniä.


title: Pensaskanerva

text: Pensaskanervan levinneisyysalue on hyvin laikuttainen. Sitä tavataan Pyreneillä, Alpeilla ja niiden lähialueilla, Romaniassa, Turkissa, Kaukasuksen alueella, Iranissa ja paikoin Keski-Aasiassa. Suomen lähialueilla lajia tavataan Keski-Ruotsissa sekä Keski- ja Pohjois-Norjassa. Suomessa pensaskanervaa kasvaa vain kahdessa paikassa Lapissa, Utsjoella Pulmankijärven ympäristössä.


title: Pensaskanerva

text: Pensaskanerva on paljon valoa vaativa pioneerikasvi, joka kasvaa tyypillisesti jokien sora- ja hiekkarannoilla. Kasvupaikat ovat useimmiten matalia, avoimia ja ajoittain korkean veden peittämiä. Laji leviää tehokkaasti kasvittomille sorarannoille. Joskus lajia tavataan myös tienvarsilla ja sorakuopissa.


title: Pensaskanerva

text: Pensaskanervaa viljellään toisinaan koristekasvina muun muassa Ruotsissa.


title: Benkőn avaus

text:
Benkőn avaus on shakkiavaus, joka alkaa siirrolla:
Avaus on saanut nimensä Pál Benkőlta, joka käytti sitä menestyksellisesti Bobby Fischeria ja Mihail Talia vastaan voitokkaasti vuonna 1962. Avausta kutsutaan myös nimellä kuningasfianchetto. Se on luokiteltu ECO-koodissa A00-luokkaan, ja se transformoituu usein muiksi avauksiksi.


title: Janez Brajkovič

text: Janez Brajkovič (s. 18. joulukuuta 1983 Metlika, Jugoslavia) on slovenialainen maantiepyöräilijä, joka edustaa kotimaansa tallia Adria-Mobilia.


title: Janez Brajkovič

text: Brajkovič voitti vuonna 2004 alle 23-vuotiaiden maantieaika-ajon maailmanmestaruuden Veronassa sekä sijoittui hopealle ikäluokan EM-kilpailujen aika-ajossa. Seuraavana vuonna hän oli 23-vuotiaiden EM-kilpailujen aika-ajossa pronssilla. Aika-ajon sotilaiden maailmanmestaruuden hän voitti 2005, 2006 ja 2008.


title: Janez Brajkovič

text: Brajkovič aloitti ammattilaisuransa Discovery Channel -tallissa heinäkuussa 2005. Myöhemmin samana vuonna hän sijoittui yhdenneksitoista maantieajon MM-kilpailussa. Vuonna 2006 Brajkovič sijoittui viidenneksi niin Georgian, Katalonian kuin Sveitsinkin ympäriajoissa. Lisäksi hän voitti Georgian ympäriajon nuoren kilpailun.


title: Janez Brajkovič

text: Brajkovič sijoittui Espanjan ympäriajon 2006 viidennellä etapilla, kilpailun ensimmäisellä vuoriosuudella, toiseksi hävittyään loppukirin Danilo Di Lucalle. Seitsemännen etapin neljännen tilan jälkeen hän siirtyi kokonaiskilpailun kärkeen ja kantoi johtajan kultaista paitaa kahden osuuden ajan. Vuoden 2007 Tirreno-Adriaticossa Brajkovič sijoittui viidenneksi. Saman vuoden huhtikuussa hän saavutti ammattilaisuransa ensimmäisen voiton oltuaan paras Georgian ympäriajossa – lisäksi hän voitti nuorten kilpailun.


title: Janez Brajkovič

text: Brajkovič edusti kaudet 2008–2009 Astana-tallia. Vuonna 2008 hän oli kolmas Saksan ympäriajossa ja kahdeksas MM-kilpailujen aika-ajossa. Lombardian ympäriajossa hän sijoittui Damiano Cunegon jälkeen toiseksi kukistettuaan loppukirissä Rigoberto Uranin. Brajkovič oli vuonna 2009 Italian ympäriajossa kahdeksastoista ja voitti Slovenian aika-ajomestaruuden. Mendrision MM-kilpailuissa hän sijoittui aika-ajossa kuudenneksi.


title: Janez Brajkovič

text: Brajkovič siirtyi kauden 2010 alusta Team RadioShack -joukkueeseen. Hän sijoittui samana vuonna viidenneksi Tour de Romandien kokonaiskilpailussa. Kesäkuussa Brajkovič voitti Critérium du Dauphinén kokonaiskilpailun sekä aika-ajona käydyn kolmannen etapin. Hän voitti 2011 Slovenian aika-ajomestaruuden ja oli Kööpenhaminan MM-kilpailujen aika-ajossa neljästoista.


title: Janez Brajkovič

text: Brajkovič palasi Astana-talliin kaudelle 2012. Hän voitti kolmannen etapin Katalonian ympäriajossa ja Slovenian ympäriajon kokonaiskilpailun. Ranskan ympäriajossa hän sijoittui yhdeksänneksi ja Lontoon olympialaisten aika-ajossa kymmenenneksi. Hän oli Vuelta a Burgos -kilpailussa kolmas 2014.


title: Janez Brajkovič

text: Brajkovič edusti yhdysvaltalaista UnitedHealthcare Pro Cycling Teamia vuosina 2015–2016, Bahrain-Merida 2017 ja Adria-Mobilia vuodesta 2018.


title: Werner Best

text: Karl Rudolf Werner Best (10. heinäkuuta 1903 Darmstadt, Hessen, Saksa – 23. kesäkuuta 1989 Mülheim, Nordrhein-Westfalen, Saksa) oli saksalainen oikeustieteen tohtori, ja SS-Obergruppenführer.


title: Werner Best

text: Best liittyi SS:ään Saksan kansallissosialistisen työväenpuolueen valtaannousun jälkeen 1933. Best joutui erimielisyyksiin Reinhard Heydrichin kanssa RSHA-virastoa koskevista linjauksista 1938. Hän palveli vallatussa Ranskassa 1940–1942, siirtyi sitten Saksan valtakunnan täysivaltaiseksi edustajaksi Tanskan protektoraattiin, sen jälkeen hänestä tuli Tanskan valtakunnankomissariaatin valtakunnankomissaari.


title: Werner Best

text: Sodan jälkeen Best sai Tanskassa kuolemantuomion, mutta hänet armahdettiin ja vapautettiin 1951.


title: Erna Gräsbeck

text: Erna Gräsbeck-Järnefelt (24. tammikuuta 1879 Daugavpils (Väinänlinna) – 11. huhtikuuta 1958 Helsinki) oli suomalainen oopperalaulaja, äänialaltaan sopraano. Hän kuului Suomalaisen oopperan keskeisiin laulajiin vuodet 1911–1929. Gräsbeck oli tunnettu myös erityisesti Erkki Melartinin yksinlaulujen tulkitsijana.


title: Erna Gräsbeck

text: Gräsbeck levytti suomalaisia lauluja kolmeen otteeseen, 1912, 1913 ja 1925. Hän esiintyi myös ulkomailla, Italiassa ja Saksassa. Gräsbeck sai Pro Finlandia -palkinnon 1948.


title: Erna Gräsbeck

text: Gräsbeckin puoliso oli vuodesta 1929 maanmittausinsinööri Niklas Järnefelt (k. 1932).


title: Milan Ohnisko

text: Milan Ohnisko (s. 16. kesäkuuta 1965 Brno) on tšekkiläinen runoilija ja toimittaja.


title: Tadej Valjavec

text: Tadej Valjavec (s. 13. huhtikuuta 1977 Kranj, Jugoslavia) on slovenialainen maantiepyöräilijä. Hän aloitti ammattilaisuransa Fassa Bortolo -tallissa 2000, edusti Phonak Hearing Systemsiä 2004–2005, Lampre-Fonditalia 2006–2007 ja Ag2r-La Mondialea 2008–2010. Kaudella 2011 hän kilpaili turkkilaisessa Team Manisaspor -joukkueessa ja uransa päätteeksi 2013 slovenialaisessa Savassa.


title: Tadej Valjavec

text: Hän sijoittui Italian ympäriajossa yhdeksänneksi 2004 ja 2009 sekä Ranskan ympäriajossa kymmenenneksi 2008. Pariisi–Nizza-ajossa hän oli neljäs 2007 ja Slovenian maantieajon mestaruuden hän voitti 2003 ja 2007.


title: Tadej Valjavec

text: Kansainvälinen pyöräilyliitto ilmoitti toukokuussa 2010 Valjavecin veriarvojen poikenneen liikaa hänen UCI:n biologisen passinsa arvoihin verrattuna. Ag2r ilmoitti erottavansa Valjavecin tallista heti kun Slovenian pyöräilyliitto on asettanut hänelle rangaistuksen. Slovenian liitto vapautti Valjavecin dopingepäilyistä sillä perusteella, että veriarvojen vaihtelun syynä olisivat Valjavecia vuosia vaivanneen uusiutuvan mahahaavan hoitotoimenpiteet. Urheilun kansainvälinen tuomioistuin (CAS) päätti huhtikuussa 2011 kuitenkin pitää kilpailukiellon voimassa. Valjavec menetti saavutuksensa 19.4.–30.9.2009 väliseltä ajalta, sai 52 500 euron sakot sekä kilpailukiellon 19. tammikuuta 2013 saakka.


title: Argyle Park

text: Argyle Park on yhdysvaltalainen kristillinen industrial metal -superyhtye, joka perustettiin vuonna 1994 ja oli aktiivinen vuoteen 1996 saakka. He muodostivat yhtyeen uudelleen nimellä AP2 vuonna 1998 ja olivat sillä nimellä aktiivisia talveen 2000 saakka.


title: Argyle Park

text: Argyle Parkin musiikki yhdistää raskaita kitaroita ja ääninäytteisiin painottuvia elementtejä. Yhtye julkaisi ensimmäisen ja ainoan albuminsa nimeltä "Misguided" maaliskuussa 1995 R.E.X. Records -levy-yhtiöllä. "Misguided" on moninainen albumi, joka yhdistää elementtejä kuten teknoa, metallikitaraa, koomista pianoa, torvia, sampleja ja synkkiä vokaaleja. Alkuperäisellä julkaisulla tekijöiksi mainittiin Buka, Deathwish ja Dred; viimeiset kaksi edustivat Klaytonia (parhaiten tunnettu yhtyeistä Circle of Dust ja Celldweller). Todellisuudessa yhtyeessä vaikutti useiden eri yhtyeiden lahjakkuuksia, kuten Jim Thirlwell (Foetus), Klank, Jyro Xhan (Mortal), Dirk Lemmenes (Stavesacre), Tommy Victor (Prong) ja Lauren Boquette (Drown) muiden muassa.


title: Argyle Park

text: Kesällä 1995 Argyle Park teki ainoan konserttinsa Cornerstone Festivalissa, Bushnellissa, Illinoisissa. Vuonna 1996 Argyle Park oli mukana satiirisella Stryper-tribuuttialbumilla "Sweet Family Music: A Tribute to Stryper" omalla versiollaan kappaleesta "Lonely". Kokoelmalla olivat mukana myös vertaiset Celldweller ja Klank. Myöhemmin samana vuonna Argyle Park päätti lopettaa toimintansa.


title: Argyle Park

text: Argyle Park palasi yhtyeen vuonna 1998 nimellä AP2 (Argyle Park 2). AP2 julkaisi Tooth and Nail Records -levy-yhtiöllä albumin nimeltä "Suspension of Disbelief" vuonna 2000.Kappaleita mukana kokoelmilla


title: Maxwell Montes

text: Maxwell Montes (suom. "Maxwellvuoret") on Venuksessa sijaitseva vuoristo. Se sijaitsee Ishtar Terran itäosassa, kohdassa 65° pohjoista leveyttä ja 3° itäistä pituutta. Siihen kuuluvat Venuksen korkeimmat vuorenhuiput, korkeimpien kohtien kohotessa yli 11 kilometriä planeetan keskimääräisen pinnankorkeuden yläpuolelle. Vuoristoalue on halkaisijaltaan 797 km. Vuoriston läntiset rinteet nousevat hyvin jyrkästi, mutta itäinen rinne laskeutuu loivana alas Fortuna Tesseraan. Maxwell Montes näkyy planeetan pinnasta otetuissa tutkakuvissa huomattavan kirkkaana, mikä viittaa alueen maaperän sisältävän runsaasti pyriittiä tai muita radioaaltoja hyvin heijastavia mineraaleja. Heijastuksen voimakkuus vaihtelee korkeuden mukaan, joten heijastava aine säilynee hajoamatta vain tietyissä fysikaalisissa tai kemiallisissa olosuhteissa.


title: Maxwell Montes

text: Alpha Regio, Beta Regio ja Maxwell Montes ovat ainoat Venuksen pinnanmuodot, joita ei ole nimetty historiallisten tai mytologisten naisten mukaan. Leikkisästi onkin sanottu, että nimensä vuoristolle antanut James Clerk Maxwell on ainoa mies Venuksessa.


title: Maxwell Montes

text: Ray Jurgens löysi Maxwellvuoret Arecibon radioteleskoopilla 4. syyskuuta 1967.


title: Karl Rove

text: Karl Christian Rove (s. 25. joulukuuta 1950 Denver, Colorado) on yhdysvaltalainen politiikan alan konsultti, joka johti useita republikaanipuolueen vaalikampanjoita. Hän oli Yhdysvaltain presidentti George W. Bushin varakansliapäällikkö (Deputy Chief of Staff) ennen eroaan 31. elokuuta 2007.


title: Karl Rove

text: George W. Bushin Rove tapasi työskennellessään Bush vanhemmalle RNC:llä 1973–1974. Vuonna 1977 hän muutti Texasiin työskentelemään Bushin vaalikomiteassa hänen yrittäessään kongressiin. Austinissa hän työskenteli kuvernööri Bill Clementsin apuna. Rove auttoi Bushin voittoon 1994 Ann Richardsia vastaan Texasin kuvernööriksi. Häntä pidettiin myös keskeisenä vaikuttajana Bushin presidentinvaalivoitoissa 2000 ja 2004.


title: Karl Rove

text: Rove ei kaihtanut vastustajien mustamaalausta, vaan levitti Ann Richardsia vastaan huhun, jonka mukaan hän oli lesbo, ja hänen uskottiin olleen vuoden 2000 republikaanien esivaalin aikaisen John McCainin mustamaalauskampanjan takana.


title: Karl Rove

text: Rove sai useita lempinimiä. Presidentti Bush kutsui häntä nimellä "Poikanero" ja kuuluisuutta saaneella lempinimellä "Turd Blossom", "Paskakukkanen", joka viittaa Texasissa lehmän tai hevosen ulosteessa kasvavaan kukkaseen.


title: Puujoki (joki)

text: Puujoki on noin 35 kilometriä pitkä joki Kanta-Hämeessä Hausjärven ja Janakkalan kuntien alueella. Se alkaa Mommilanjärven eteläpuolella olevasta Ansionjärvestä ja laskee lopulta Kernaalanjärveen. Korkeuseroa on vain kolme metriä, minkä vuoksi joki on herkkä tulvimaan. Puujoen sivujokia ovat esimerkiksi Hausjoki ja Punkanjoki. Seudulla on paljon soita.


title: Aulis Junes

text: Osmo Olavi Aulis Junes on suomalainen kansalaisvaikuttaja.


title: Aulis Junes

text: Junes on tehnyt huumeista kärsiviin nuoriin liittyvää työtä. Junes toimi Mannerheimin Lastensuojeluliiton 1969 perustetun ympäri vuorokauden päivystävän nuorille päihdekäyttäjille ensiapua tarjoavan klinikan johtajana kuuden vuoden kokeiluajan. Marraskuussa 1990 Aulis Junes ja Hannu Penttinen perustivat Aseman Lapset ry:n, jonka tarkoituksena oli reagoida kasvavaan huumeongelmaan Helsingin rautatieasemalla.


title: Aulis Junes

text: Junes vihittiin Suomen evankelis-luterilaisen kirkon diakoniksi, mutta vapautettiin myöhemmin tehtävistään, kun hän antoi virka-asuntonsa asunnottomien ja alkoholistien käyttöön.


title: Aulis Junes

text: 1960-luvun lopulla Junes toimi Keskustapuolueen piirissä Helsingissä yhdessä Jouko Loikkasen ja Risto Volasen kanssa muodostaen nimensä vaihtaneeseen puolueeseen vihreää aaltoa. Junes on toiminut Espoon kaupunginvaltuutettuna. Vihreiden kaupunginvaltuutettu Helsingissä Junes oli 1993–1996.


title: Aulis Junes

text: Junes omistaa suuren talon Linnunlaulussa Helsingissä sekä Pauanne-nimisen rakennusryhmän Kaustisella. Helsingin kaupungin rakennuslautakunta ja Helsingin kaupunginhallitus ovat toistuvasti kehottaneet Junesta korjaamaan huvilaa. Syksyllä 2010 Juneksen huvilan tontilla paljastettiin Greenpeace Nordenin kustantama ydinvoiman vastainen Itsekkyyden muistomerkki.


title: Aulis Junes

text: Vuonna 1970 Junes toimi päihdeasiantuntijana Tapio Suomisen ohjaamassa elokuvassa "Narrien illat".


title: Aulis Junes

text: Junes-Granrothin talonpoikaissuvun juuret ovat Pietarsaaressa ja Torniossa. Suvussa on valtiopäivämiehiä ja yksi ministeri, Antti Junes, joka on Aulis Juneksen isän Aaton setä.


title: Genelec

text: Genelec Oy on suomalainen vuonna 1978 perustettu äänentoistolaitteita valmistava perheyritys. Yrityksen pääkonttori ja tehdas toimivat Iisalmessa, minkä lisäksi toimii myynnin ja markkinoinnin tukitoimisto Helsingissä. Yritys markkinoi tuotteitaan yli 70 maahan ympäri maailman.


title: Genelec

text: Vuonna 2009 yritys voitti Fennia Prize -tuotemuotoilukilpailun pääpalkinnon 5040A-bassokaiuttimellaan. Tuotteen oli suunnitellut muotoilija Harri Koskinen. Palkintosumma oli 15 000 euroa. Kilpailussa Genelecin taakse jäivät muun muassa Iittala Group, Metso Automation, Saas Instruments ja Polar Electro.


title: Genelec

text: Viimeisimpänä kansainvälisenä saavutuksena yrityksen 1031A-malli pääsi 2014 erittäin arvostettuun seuraan NAMM-messujen yhteydessä, kun se valittiin TECnology Hall of Fame -tuotteeksi. Samassa palkintogaalassa vuonna 2013 lanseeratut M-sarjan kaiuttimet saavuttivat studiomonitorien kategoriassa Outstanding Technical Achievement -tunnustuksen.


title: Genelec

text: Genelec valmistaa studiotarkkailukaiuttimia, joita Suomessa käyttää muun muassa Yleisradio studioissaan. Samoja tekniikoita hyödynnetään myös kuluttajakäyttöön suunnatuissa malleissa.


title: Genelec

text: Kotikaiuttimet


title: Hedviga Malinová

text: Hedviga Malinová "(Malina Hedvig)" on slovakialainen kansallisuudeltaan unkarilainen opiskelija, joka väitti tulleensa kahden miehen hakkaamaksi Nitrassa 25. elokuuta 2006 puhuttuaan unkaria matkapuhelimeensa. Hänen mukaansa skinheadit kirjoittivat myös hänen vaatteisiinsa fraasin ”unkarilaiset Tonavaan”. Malinová oli tuolloin 23-vuotias.


title: Hedviga Malinová

text: Slovakian poliisi tutki asiaa kaksi viikkoa ja päätteli, että hyökkäystä ei ollut tapahtunut ja luopui jutun tutkimisesta 11. syyskuuta. Syyttäjän toimisto nosti syytteen Malinováa vastaan poliisin ajan tuhlaamisesta ja väärästä valasta, josta hän puolestaan valitti, mutta perustuslaillinen oikeus hylkäsi valituksen Operaattorin mukaan puhelimesta ei ollut soitettu puhelua tuona aikana. Toisaalta Malinová oli selvästi hakattu.


title: Hedviga Malinová

text: Tapaus johti kansallisuuksien välien kiristymiseen, kuten rasistisiin sloganeihin ja kyltteihin jalkapallo-otteluissa ja Internetin videopalveluissa.


title: Hedviga Malinová

text: Pääministeri Robert Fico ja sisäministeri Robert Kaliňák sanoivat lehdistötilaisuudessa tytön valehdelleen ja pääministeri korosti hallituksen jatkavan ekstremismin vastaista taistelua, sekä toimivan myös niitä vastaan, jotka vahingoittavat Slovakiaa keksimällä valheita. Slovakian ulkoministeriö joutui myös puolustautumaan eräiden unkarilaisten poliitikkojen Slovakian oikeusjärjestelmää arvostelevia lausuntoja vastaan ja tapaus kiristi maiden välejä.


title: Hedviga Malinová

text: Radio Slovakia International syytti tapauksen julkisuudesta unkarilaispuolueen (SMK) ”unkarilaista peliä”. Myös Ján Slota syytti ulkomaisia organisaatioita Slovakian vastaisesta propagandasta.


title: Unkarilaisen yhteisön puolue

text: Unkarilaisen yhteisön puolue (unkariksi "Magyar Közösség Pártja", aiemmin "Magyar Koalíció Pártja", slovakiaksi: "Strana maďarskej komunity", aiemmin "Strana maďarskej koalície", SMK) on slovakialainen puolue, joka edustaa unkarilaisten kansallista vähemmistöä. Puolue on konservatiivinen ja Euroopan kansanpuolueen jäsen. Sen johtaja on Pál Csáky alkaen maaliskuusta 2007. Häntä edelsi Béla Bugár, joka johti puoluetta sen perustamisesta alkaen vuodesta 1998.


title: Unkarilaisen yhteisön puolue

text: Se on ollut hallitusvastuussa 1998-2002 ja 2002-2006. Vuoden 2006 vaaleissa se sai 20 paikkaa kansalliskokouksen 150 paikasta. Puolueen kannatus on ollut vuosien 2002 ja 2006 vaaleissa sekä Euroopan parlamentin vaaleissa 2004 13 %.


title: Unkarilaisen yhteisön puolue

text:
Vuoden 2010 vaaleissa puolue menetti kaikki paikkansa uudelle Most-Híd-puolueelle eikä saanut yhtään paikkaa myöskään 2012 vaaleissa. Puolue vaihtoi tämän jälkeen nimensä "Unkarilaisen yhteisön puolueeksi".
Vuoden 2014 eurovaaleissa puolueesta valittiin yksi meppi.


title: Smer-SD

text: Smer-SD () on slovakialainen sosiaalidemokraattinen puolue, jota johtaa Robert Fico.


title: Smer-SD

text: Smer erosi Demokraattisesta vasemmistopuolueesta (, SDĽ) vuonna 1999. Puolueen nimi oli aluksi "SMER – tretia cesta" (). Robert Fico oli tuolloin sen suosituin jäsen ja SMER nousi nopeasti maan suosituimmaksi puolueeksi. Samaan aikaan SDĽ:n kannatus väheni. SDĽ sekä kaksi muuta vasemmistopuoluetta, SDĽ:sta aiemmin eronnut "Sociálnodemokratická alternatíva" ja aiemmin Alexander Dubčekin johtama "Sociálnodemokratická strana Slovenska", liittyivät Smeriin 1. tammikuuta 2005.


title: Smer-SD

text: Kesäkuun 2006 vaaleissa Smer sai 29,1 prosenttia äänistä ja 50/150 parlamenttipaikkaa, ja muodosti hallituksen Vladimír Mečiarin Kansanpuolueen (ĽS-HZDS) ja Slovakian kansallispuolueen (SNS) kanssa. Euroopan sosialidemokraattinen puolue, johon Smer kuuluu, piti SNS:ää äärioikeistolaisena ja rasistisena ja jäädytti Smerin jäsenyyden 12. lokakuuta 2006. Vuonna 2008 täysjäsenyys kuitenkin palautettiin.


title: Smer-SD

text: Kesäkuun 2010 vaaleissa Smer jatkoi suurimpana puolueena saatunaan noin 35 prosenttia äänistä ja 62 parlamenttipaikkaa. Parlamentissa enemmistön saanut neljän puolueen keskustaoikeistolainen liittouma kuitenkin ilmoitti, ettei suostu yhteistyöhön puolueen kanssa, vaikka presidentti Gašparovič nimitti edellisen pääministeri Ficon aluksi muodostamaan uuden hallituksen.


title: Smer-SD

text: Iveta Radičován johtama keskusta-oikeistolainen hallitus kaatui lokakuussa 2011 hävittyään parlamentin luottamusäänestyksen ja maaliskuussa 2012 järjestettiin ennenaikaiset parlamenttivaalit. Ficon johtama Smer-SD sai selvän vaalivoiton, yli 44 prosenttia äänistä ja 83 paikkaa. Kyseessä oli ensimmäinen kerta Slovakian vuonna 1993 tapahtuneen itsenäistymisen jälkeen, kun yksittäinen puolue sai yli puolet parlamenttipaikoista ja kykeni näin muodostamaan hallituksen ilman koalitiokumppaneita. Ficon hallitus aloitti toimintansa kolme ja puoli viikkoa vaalien jälkeen.


title: Smer-SD

text: Smer-SD:n enemmistö hävisi vuoden 2016 vaaleissa, mutta se säilytti suurimman puolueen asemansa. Ficon johtama Smer-SD muodosti hallituskoalition Slovakian kansallispuolueen, konservatiivisen Siet-puolueen ja unkarilaisvähemmistön Most-Hídin kanssa. Presidentti Kiska nimitti Ficon uuden hallituksen virkaansa 24. maaliskuuta 2016. Ficon hallitus jätti eronpyynnön 15. maaliskuuta 2018, kun korruptiotutkimuksia tehneen toimittajan murha aiheutti mielenosoitusaallon maassa. Eronpyynnön jälkeen Fico kertoi jatkavansa politiikassa ja Smer-SD:n puheenjohtajana. Presidentti Andrej Kiska hyväksyi eronpyynnön, minkä jälkeen varapääministerinä toiminut Peter Pellegrini nimitettiin muodostamaan uusi hallitus.


title: Mantšurian kukkuloilla

text: ”Mantšurian kukkuloilla” () on valssi, jonka sävelsi Venäjän keisarillisen armeijan 214. Mokšanin rykmentin kapellimestari Ilja Šatrov (J. A. Schatrow), joka oli saanut päättäväisestä toiminnastaan Stanislavin kultainen miekka -kunniamerkin. Suomessa kappale tunnetaan muun muassa nimillä ”Mandshurian kukkuloilla” ja ”Mandshurian kummut”.


title: Mantšurian kukkuloilla

text: Zlatoustissa, jonne rykmentti oli palannut, muisteltiin Venäjän–Japanin sotaa ja siellä kaatuneita aseveljiä. Muistelusten perusteella Šatrov sai toukokuussa 1906 sävelletyksi valssin, jolle hän antoi nimeksi ”Mokšanin rykmentti Mantšurian kukkuloilla”. Vuoden lopulla hän julkaisi valssin nuotit ja esitti sen orkesterilla Samarassa.


title: Mantšurian kukkuloilla

text: Valssista tuli nopeasti kuuluisa, ja siihen tekivät myöhemmin toiset sanoittajat useita sanoituksia. Šatrovin tekijänoikeuksia epäiltiin, ja toisaalta sävellystä esitettiin myös hänen tekijänoikeuksistaan riippumatta. Valssi oli suosittu myös toisen maailmansodan aikana, minkä vuoksi Venäjällä sitä on pidetty myös suuren isänmaallisen sodan tunnuksena sen silloisen suuren suosion vuoksi. Toisen maailmansodan aikana kapellimestari Ilja Šatrov palveli puna-armeijan divisioonassa sodan alusta loppuun. Vuonna 2005 Zlatoustissa päätettiin tuottaa CD-levy, jolla olisi sävelmän kaikki versiot jazz-versioita myöten. Lisäksi päätettiin tuottaa elokuva valssista ja sen säveltäjästä.


title: Mantšurian kukkuloilla

text: Suomessa ”Mandshurian kukkuloilla” -muotoon vääntyneen kappaleen äänitti ensimmäisenä autonomian aikana Helsingin Torvisoittokunta, mutta ilmeisesti levyä ei koskaan julkaistu. Kappaleen ensimmäinen tunnettu levytys on amerikansuomalaisten hanuristien Johan Homanin ja Matti Söderlundin 19. lokakuuta 1920 levyttämä versio. Laajemmin tunnetuksi valssi tuli vasta Vili Vesterisen vuoden 1935 levytyksen myötä (Odeon a 228331). Ensimmäisen sanoitetun version levytti vuonna 1940 Eero Väre, mutta aikansa suosikiksi kappale nousi A. Aimon vuoden 1945 Sointu-merkille tehdyn version myötä.


title: Mantšurian kukkuloilla

text: Myöhempiä versioita ovat levyttäneet muun muassa Veikko Ahvenainen, Veikko Tuomi, Taito Vainio, Francis Goya, Agents ja Viikate. Vuonna 1962 Laila (Laura) Kinnunen levytti laulun sekä venäjäksi että suomeksi nimellä ”Mandshurian kummut”. Venäjänkielinen versio nousi levylistojen kärkeen, mikä on harvinaista venäjänkieliselle laululle Suomessa.


Kansanpuolue – Demokraattisen Slovakian liike () on slovakialainen keskustaoikeistolainen ja populistinen puolue, jota johtaa entinen pääministeri Vladimír Mečiar.


title: Kansanpuolue – Demokraattisen Slovakian liike

text: Mečiar oli pääministerinä Tšekkoslovakian hajoamisesta 1992 kevääseen 1994 ja uudelleen syksystä 1994 vuoteen 1998.


text: HZDS syntyi 1991 ei-kommunistisen opposition (VPN) hajotessa. Kun HZDS voitti vaalit 1992 ja Mečiar nousi Slovakian pääministeriksi, hän hajotti tšekkivastineensa Václav Klausin kanssa Tšekkoslovakian. Mečiar hallitsi vuoden 1993 alusta itsenäistynyttä maataan varsin itsevaltaisesti ja oli sotatilassa presidentti Michal Kováčin kanssa. Vuonna 1997 viisi oppositiopuoluetta liittoutui Slovakian demokraattiseksi koalitioksi (SDK), joka sai Mečiarin pois pääministerin paikalta, kun kukaan ei enää suostunut HZDS:n kanssa yhteistyöhön. HZDS otti nykyisen nimensä vuonna 2000.


text: Vuoden 2002 vaaleissa ĽS–HZDS oli jälleen suurin puolue, muttei kyennyt muodostamaan hallitusta. Riitojen vuoksi osa jäsenistä erosi siitä. Ivan Gašparovič erosi muodostaen Hnutie za demokraciun (HZD) vuonna 2002 ja vuonna 2003 osa muodosti Ľudová únian (ĽU).


text: Heikentynyt ĽS–HZDS otettiin vuonna 2006 Robert Ficon hallitukseen kahdella ministerillä. Mečiar ei ole mukana hallituksessa.


text: Kesäkuun 2010 vaaleissa HZDS:n kannatus jäi alle 5 % äänikynnyksen ja puolue putosi parlamentista.


Slovakian demokraattinen ja kristillinen liitto – Demokraattinen puolue (, SDKÚ-DS) on slovakialainen puolue. SDKÚ-DS on perustettu vuonna 2000. Ennen yhdistymistä Demokraattisen puolueen kanssa 21. tammikuuta 2006 se tunnettiin nimellä Demokraattinen ja kristillinen liitto (SDKÚ).


title: Slovakian demokraattinen ja kristillinen liitto – Demokraattinen puolue

text: SDKÚ-DS:n johtaja Mikuláš Dzurinda oli pääministerinä 2002–2006. Aliancia Nového Občana (ANO) oli mukana hallituksessa syyskuuhun 2005 ja Kresťanskodemokratické hnutie (KDH) helmikuuhun 2006.


text: Dzurindaa seurasi puolueen johdossa Iveta Radičová vuoden 2010 vaaleja varten.


text: SDKÚ-DS on sekä kristillisdemokraattinen että konservatiivinen ja Euroopan kansanpuolueen jäsen.


title: New York Post

text: New York Post on kolmanneksitoista vanhin Yhdysvalloissa julkaistava sanomalehti ja vanhin niistä, jotka ovat ilmestyneet jatkuvasti päivittäin. Vuodesta 1976 lähtien se on kuulunut australialaissyntyisen miljardööri Rupert Murdochin News Corporationiin. Maaliskuun lopussa 2007 lehti oli yksi Yhdysvaltain kymmenestä suurimmasta sanomalehdestä.


title: New York Post

text: Alexander Hamilton perusti lehden sijoittajaryhmän antaman noin 10 000 dollarin turvin syksyllä 1801 nimellä "New-York Evening Post". Silloinen formaatti oli huomattavasti nykyisestä tabloidimallista eroava broadsheet. Hamiltonin lisäksi sijoittajiin lukeutui muita Federalistisen puolueen newyorkilaisia jäseniä, kuten Robert Troup ja Oliver Wolcott, joita Thomas Jeffersonin valinta presidentiksi ja Demokraattis-republikaanisen puolueen kasvava suosio tyrmistytti. Tapaaminen, jossa Hamilton ensimmäisen kerran hankki sijoittajia uutta lehteä varten, järjestettiin nykyään Gracie Mansionina tunnetulla maaseutuhuvilalla. Hamilton valitsi julkaisun ensimmäiseksi päätoimittajaksi William Colemanin. 1800-luvun kuuluisin "New York Evening Postin" päätoimittaja oli kuitenkin runoilija William Cullen Bryant. Lehti oli Bryantin päätoimittajakaudella niin arvostettu, että englantilainen filosofi John Stuart Mill esitti siitä ylistäviä sanoja 1864.


title: New York Post

text: Vuonna 1881 Henry Villard otti "Postin" haltuunsa, ja 1897 johtoon tuli hänen poikansa Oswald Garrison Villard, joka oli perustamassa sekä National Association for the Advancement of Colored People -järjestöä että American Civil Liberties Unionia. Villard myi lehden 1918 sen jälkeen, kun laajalle levinneet syytökset saksalaissympatioista ensimmäisen maailmansodan aikana olivat vahingoittaneet myyntilukuja. Ostaja Thomas Lamont ei kyennyt selvittämään lehden talousvaikeuksia ja kauppasi sen 34 talous- ja uudistusmielisen poliittisen vaikuttajan muodostamalle yhteenliittymällä, jota johti Harvard Business Schoolin dekaani Edwin F. Gay ja jonka jäseniin kuului muun muassa Franklin Delano Roosevelt. Ladies Home Journalin julkaisija, konservatiivi Cyrus H. K. Curtis hankki "New York Evening Postin" 1924 ja muutti sen hetkeksi ei-sensaatiohakuiseksi tabloidiksi vuonna 1933. J. David Stern osti lehden vuorostaan 1934 ja muutti nimen muotoon "New York Post". Hän myös palautti lehden entiseen sivukokoonsa ja elvytti liberaalin linjan.


title: New York Post

text: Dorothy Schiff hankki lehden omistukseensa 1939. Hänen aviomiehensä George Backer nimitettiin päätoimittajaksi ja kustantajaksi. Schiffin omistajakauden toisesta päätoimittajasta ja hänen kolmannesta aviomiehestään Ted Thackreystä tuli apulaiskustantaja ja -toimittaja Schiffin rinnalle 1942, ja lehti muutettiin takaisin nykyiseen tabloidiformaattiinsa. James Wechsleristä tuli tämän jälkeen sekä uutisista että pääkirjoituksista vastaava päätoimittaja 1949. Hän luovutti uutisosaston 1961 Paul Sannille mutta jatkoi pääkirjoitussivun toimittamista vuoteen 1980 saakka. Schiffin omistajakauden aikana "Post" omistautui liberalismille ja tuki ammattiyhdistyksiä sekä sosiaalihuoltoa. Julkaisun sivuilla esiintyivät myös eräät aikansa suosituimmista kolumnisteista, kuten Drew Pearson, Eleanor Roosevelt, Max Lerner, Murray Kempton, Pete Hamill ja Eric Sevareid sekä teatterikriitikko Richard Watts, Jr. Vuonna 1976 Rupert Murdoch osti "Postin" 30 miljoonalla dollarilla. Siinä vaiheessa "Post" oli New York Cityn ainoa päivittäin ilmestyvä iltapäivälehti. Schiffin omistajakauden aikana sen levikki oli kasvanut kahdella kolmasosalla.


title: New York Post

text: Vaikka "New York Post" on menneisyydessä ollut vankkumaton liberalismin kannattaja, on se viime vuosina ottanut konservatiivisen näkökulman, mikä heijastelee Murdochin politiikkaa.


title: New York Post

text: Murdoch toi lehteen "The Sunin" ja muiden omistamiensa brittitabloidien edustaman sensaatiohakuisen journalismin, jonka tyyppiesimerkki oli "Postin" kuuluisa uutisotsikko 15. huhtikuuta 1983: ”Päätön ruumis topless-baarissa” (”Headless Body in Topless Bar”). "Post" myös kierrätti "The Sunin" tunnettua ”Gotcha”-otsikkoa, joka viittasi tällä kertaa Abu Mus’ab al-Zarqawin kuolemaan eikä Argentiinan laivaston risteilijän "ARA General Belgranon" uppoamiseen Falklandin sodassa.


title: New York Post

text: Liittovaltion asettamien tiedotusvälineiden keskittymistä rajoittavien säännösten takia Murdoch pakotettiin 1988 myymään "New York Post" 37,6 miljoonalla dollarilla uutisalaa tuntemattomalle kiinteistöpohatta Peter S. Kalikowille. Kun Kalikow joutui vararikkoon 1993, lehteä hallinnoi väliaikaisesti rahoittaja Steven Hoffenberg, joka myöhemmin myönsi syyllistyneensä arvopaperipetokseen. Tämän jälkeen omistajana oli kahden viikon ajan Abe Hirschfeld, joka oli luonut omaisuutensa pysäköintihallien rakentamisella. Murdochin News Corporation osti "Postin" takaisin itselleen 1993, kun monet poliitikot olivat suostutelleet Federal Communications Commissionin myöntämään Murdochille pysyvän vapautuksen ristikkäisomistuksia koskevista säännöistä, jotka olivat pakottaneet hänet myymään lehden viisi vuotta aiemmin. Murdochin uudistetun johdon alaisuudessa lehti jatkoi konservatiivista toimituksellista linjaansa.


title: New York Post

text: Helmikuussa 2009 lehti pääsi kansainvälisen huomion kohteeksi ja sitä vastaan protestoitiin, kun se oli julkaissut pilakuvan, jossa presidentti Obamaa verrattiin simpanssiin. Pilakuvassa poliisi on ampunut simpanssin ja toinen sanoo "nyt meidän on löydettävä joku toinen kirjoittamaan seuraava elvytyspaketti."


title: New York Post

text: "New York Postin" päivittäinen levikki romahti Schiffin aikakauden viimeisinä vuosina 1960-luvun lopun 700 000:sta noin 418 000:een. 2000-luvulla tapahtunut elpyminen nosti levikin 724 748:aan huhtikuussa 2007. Osittain tämä saavutettiin alentamalla lehden hinta 50:stä 25 senttiin. Lokakuussa 2006 "Post" ohitti ensimmäisen kerran kilpailijansa "New York Daily Newsin" levikissä.


title: Rengastaja

text: Rengastaja () on Marvel-kustantamon sarjakuvissa esiintyvä superroisto, jonka loivat David Kraft ja Keith Giffen. Hahmo esiintyi ensimmäisen kerran amerikkalaisen "Defenders"-lehden numerossa 51 vuonna 1977. Rengastaja on pääasiallisesti Hämähäkkimiehen vastustaja.


title: Rengastaja

text: Rengastajan rikollisen uran alkuajoista ei tiedetä käytännöllisesti katsoen mitään. Ensimmäisen kerran hän nousi julkisuuteen ryöstäessään Kyle Richmondille kuuluvan kassakaapin. Rengastajan epäonneksi Richmond on todellisuudessa Yöhaukka-niminen supersankari, joka kukisti Rengastajan. Taistelun kuluessa Yöhaukka iski niin rajusti Rengastajaa vastaan, että tämän hampaat vaurioituivat pahasti. Myöhemmin vankilassa vankilan hammaslääkäriltä kului kuukausia purukaluston paikkaamiseen.


title: Rengastaja

text: Katastrofimainen kohtaaminen Yöhaukan kanssa sai Rengastajan vakuuttumaan siitä, ettei ollut sovelias normaaliin rikolliselämään ja ettei hän todellakaan halunnut enää taistella naamiokostajien kanssa. Niinpä päästyään pois vankilasta Rengastaja tapasi alamaailman asesepän, Tinurin ja pyysi tätä luomaan itselleen uuden taisteluasun parannelluilla ominaisuuksilla. Huolimatta siitä, että Rengastaja tunsi kiusausta kokeilla uutta asuaan rikollisissa toimissa, hän päätti kuitenkin myydä asun eteenpäin liikekumppaneilleen.


title: Rengastaja

text: Ennen kuin Tinuri ehti saada asun Rengastajalle poliisi ratsasi asesepän pajan ja löysi asusteen. Samalla kuitenkin Kuoriainen hyökkäsi paikalle ja nappasi itselleen sekä tajuttoman Rengastajan ja tämän uuden asun.


title: Rengastaja

text: Rengastajan herättyä tämä tajusi olevansa Kuoriaisen vanki. Kuoriainen oli sijoittanut Rengastajan kehoon suuren räjähtävästä materiaalista olevan renkaan, jonka Kuoriainen uhkasi laukaista ellei Rengastaja hyökkäisi Hämähäkkimiestä vastaan. Hyvin vastahakoisesti Rengastaja suostui.


title: Rengastaja

text: Myöhemmin Rengastaja ei pärjännyt Hämähäkkimiestä vastaan ja hävisi karkeasti. Julmana pilana Kuoriainen kuitenkin laukaisi Rengastajaan asentamaansa räjähteen, joka ei kuitenkaan vähäisimmässäkään määrin vahingoittanut tätä. Kuoriainen oli käyttänyt asentamaansa laitetta vain Hämähäkkimiehen taistelutyylin tutkimiseen ja nöyryytetty Rengastaja passitettiin uudelleen vankilaan.


title: Rengastaja

text: Päästyään myöhemmin pois vankilasta Rengastaja vältteli New Yorkia siellä asuvien supersankareiden takia. Hän joutui matkoillaan Ohioon, jossa nimeämättömäksi jääneessä baarissa Alamaailman Vitsaus surmasi tämän yhdessä monien muiden superroistojen kanssa.


title: Rengastaja

text: Rengastajan kuoleman jälkeen paljastui, että hänellä oli ollut Leila-niminen vaimo, joka käytti Rengastajan aseistusta Abner Jenkinsiä eli alkuperäistä Kuoriaista vastaan. Leila otti itselleen myöhemmin joksikin aikaa Kuoriaisen identiteetin.


title: Rengastaja

text: AIM herätti Rengastajan myöhemmin henkiin kyborgina. Rengastajan fysiikka ei kuitenkaan sietänyt kyborgisia implantteja ja tämä kuoli uudelleen vaimonsa Leilan käsivarsille. Leila kuoli myöhemmin superroisto Painovoiman tappamana.


title: Rengastaja

text: Rengastaja ei omaa supervoimia. Hän omaa ikäisensä, aktiivisesti harjoittelevan miehen fyysiset voimat.


title: Rengastaja

text: Rengastajan voima lepää hänen taisteluasussaan, jonka Tinuri suunnitteli. Rengastajan kaikki aseistus on teemoitettu renkaiden ympärille. Yleensä Rengastaja ampuu ranteistaan erilaisia renkaita, kuten räjähtäviä renkaita ja kuristusrenkaita, jotka puristavat urhiaan. Kuristusrenkaat on tehty teräksen vahvuisesta substanssista ja oikein käytettynä Rengastaja voi surmata uhrinsa niiden avulla. Rengastajan tiedetään myös lukinneen renkaitaan yhteen ja käyttäneen niitä lassona, tikkaina tai ruoskana.


title: Rengastaja

text: Rengastajan ei tarvitse käytännössä koskaan tehdä itselleen lisää renkaita. Tinurin nerokkaan keksinnön ansiosta hän voi muodostaa renkaita suurkaupunkien saastuneesta ilmasta.


title: Rengastaja

text: Rengastaja on esiintynyt kerran Ultimate Marvel -jatkumossa, mutta tarinassa Hämähäkkimies ja Varjokissa kukistavat hänet.


title: Rengastaja

text: Marvunapp-sivuston profiili Rengastajasta


title: Teumessoksen kettu

text: Teumessoksen kettu () oli kreikkalaisessa mytologiassa jättimäinen kettu, joka oli lumottu niin ettei kukaan voinut saada sitä kiinni. Ketun alkuperää ei ole kirjoituksissa kerrottu, mutta jumalien kerrotaan lähettäneen sen rangaistukseksi Kadmoksen jälkeläisille Thebaan hävittämään maata.


title: Teumessoksen kettu

text: Amfitryon oli pyytänyt Theban hallitsijaa Kreonia liittymään taisteluun teleboanilaisia vastaan, mutta tämä asetti ehdon: Amfitryonin oli pyydystettävä kettu, jotta Kreon liittyisi mukaan. Amfitryon pyysi Kefalosta auttamaan ja tuomaan koiransa Lailapsin, joka puolestaan oli lumottu niin että se sai aina saaliinsa kiinni. Kefalos suostui pyyntöön ja yhtyi jahtiin.


title: Teumessoksen kettu

text: Zeus pohti syntynyttä paradoksia, jossa olivat vastakkain aina pakeneva kettu ja aina saaliinsa kiinni saava koira, ja päätti muuttaa molemmat kiveksi..


title: Teumessoksen kettu

text: Ison koiran tähdistöä on arveltu Lailapsiksi, joka on korotettu taivaalle, ja Pienen koiran tähdistö on samalla yhdistetty Teumessoksen kettuun.


title: Marcelo Álvarez

text: Marcelo Raúl Álvarez (s. 27. helmikuuta 1962 Córdoba) on argentiinalainen tenori, joka on saanut kansainvälistä mainetta 1990-luvun lopulta.


title: Marcelo Álvarez

text: Álvarez opiskeli 17-vuotiaaksi saakka "La Escuela de Niños Cantores de Córdobassa". Sen jälkeen hän kuitenkin jätti musiikkialan ja aloitti taloustieteen opinnot. Laulaminen oli hänelle edelleen tärkeä harrastus, ja vuonna 1992 hän aloitti laulunopintonsa Buenos Airesissa.


title: Marcelo Álvarez

text: Álvarez ei saanut kotimaassaan kummoisempaa kansansuosiota, mutta vakuutti kyvyillään tenori Giuseppe Di Stefanon, joka kehotti häntä matkustamaan Italiaan. Hän debytoi Venetsian Teatro la Fenicessä Elvinon roolissa Vincenzo Bellinin oopperassa "Unissakävelijä". Ajankohta oli syyskuu 1995; Álvarez sai pian lisää tarjouksia useilta oopperataloilta.


title: Marcelo Álvarez

text: Álvarez tulkitsi 1990-luvun viimeisinä vuosina menestyksellä muiden muassa Bellinin, Verdin, Massenet’n ja Donizettin rooleja. Hän oli jo esiintynyt useissa Euroopan suurissa oopperataloissa ennen Metropolitan-debyyttiään vuonna 1998.


title: Marcelo Álvarez

text: Álvarezin ohjelmisto on laajentunut 2000-luvun kuluessa; siihen sisältyy muun muassa osia Charles Gounod’n, Jacques Offenbachin, Giacomo Puccinin ja Richard Straussin tuotannosta.


title: Giuseppe Di Stefano

text: Giuseppe Di Stefano (24. heinäkuuta 1921 Catania, Sisilia – 3. maaliskuuta 2008 Milano, Lombardia) oli italialainen tenori. Hänen aktiivisin uransa kesti 1940-luvulta 1970-luvun alkuun.


title: Giuseppe Di Stefano

text: Di Stefano teki oopperadebyyttinsä 1946 ja esiintyi La Scalassa jo seuraavana vuonna. Hän teki pian läpimurtonsa myös Yhdysvalloissa ja Britanniassa. Hänet muistetaan varsinkin yhteistyöstään Maria Callaksen kanssa.


title: Giuseppe Di Stefano

text: Di Stefano esitti ja levytti muun muassa Giuseppe Verdin, Vincenzo Bellinin, Ruggero Leoncavallon, Pietro Mascagnin, Gaetano Donizettin, Giacomo Puccinin ja Amilcare Ponchiellin tuotantoa. Oopperoiden lisäksi levytysten joukkoon lukeutuu Verdin "Requiem". Viimeisen esiintymisensä tenori teki heinäkuussa 1992 Puccinin oopperassa "Turandot".


title: Giuseppe Di Stefano

text: Ikääntynyt Di Stefano sai vakavia vammoja jouduttuaan joulukuussa 2004 tuntemattomien hyökkääjien pahoinpitelemäksi Keniassa, jossa hänellä oli huvila. Hän kuoli 86-vuotiaana.


title: Arat

text: Arat ("Ara") on suku Etelä-Amerikassa ja Keski-Amerikassa eläviä papukaijoja.


title: Arat

text: Arojen tunnusomaisena piirteenä on värikkyys ja pitkä pyrstö, sekä suuri "pähkinänsärkijä"-tyyppinen nokka. Niillä on yleensä jonkin kokoisia höyhenettömiä alueita naamassaan. Aitoaroja yhdistää myös niille tyypillinen ääntely. Arojen koko vaihtelee aina pienenpuoleisista pikkuaroista ("Diopsittaca nobilis") (pituus pyrstön kanssa noin 30 senttimetriä) suurikokoisiin hyasinttiaroihin ("Anodorhynchus hyacinthinus") joka on maailman papukaijalajeista kaikkein pisin: kokonaispituus on metrin paikkeilla.


title: Arat

text: Väritykseltään arat ovat vaihtelevia, mutta aina kirkasvärisiä: pikkuarat ovat yksi "värittömimmistä" omaten suurimmaksi osaksi tasaisen vihreän höyhenpuvun pienillä punaisilla laikuilla siivissä, sekä aroille tyypillisen paljaan, vaalean ihoalueen silmien ympärillä. Yksi värikkäimmistä on puna-ara ("Ara macao"), joka loistaa suurimmaksi osaksi kirkkaan punaisena ja omaa hämmästyttävän väriset siivet, joissa on keltaista, sinistä ja hieman vihreääkin.


title: Arat

text: Suurten arojen ääni voi olla korviavihlovan voimakas, ja olla vahvuudeltaan jopa 100 desibeliä. Kuten kaikki papukaijat, arat kykenevät tuottamaan myös hyvin hiljaisiakin ääniä. Arat eivät ole lintumaailman lahjakkaimpia puhujia, mutta saattavat nekin oppia puhumaan (tosin tämä on kaikilla papukaijoilla yksilöllistä).


title: Arat

text: Arojen sukuun kuuluu 8 elossa olevaa lajia. Pääasiassa saarissa eläneitä, sukupuuttoon kuolleita lajeja on suvussa useita.


title: Arat

text: Arat ovat Suomessakin kohtalaisen yleisiä lemmikkejä, ja yleisin ara lemmikkinä on sinikelta-ara ("Ara ararauna"), joka on noin 86 cm pitkä. Muut arat ovat lemmikkeinä huomattavasti harvinaisempia, eikä kasvattajiakaan ole Suomessa kovin monta. Sukupuuttoon kuolleita lajeja ("Ara"):


title: Global Reporting Initiative

text: Global Reporting Initiative (GRI) on kansainvälinen aloite, jonka tavoitteena on luoda yleisesti hyväksytty toimintamalli yhteiskuntavastuun raportointiin. GRI-ohjeistoa rakennetaan eri sidosryhmien välisenä yhteistyöhankkeena. GRI on itsenäinen säätiö ja YK:n ympäristöjärjestön UNEP:in yhteistyöelin.


title: Eläinsuojeluvalvoja

text: Eläinsuojeluvalvoja on lääninhallituksen myöntämän luvan varassa toimiva henkilö, joka toimii kunnassa eläinsuojeluviranomaisten eli virkaeläinlääkärin, terveystarkastajan ja poliisin valvonnan alaisuudessa.


title: Eläinsuojeluvalvoja

text: Eläinsuojeluvalvojalla ei ole oikeutta tehdä tarkastusta kotirauhan piirissä. Valvojalla ei myöskään ole oikeutta ottaa eläintä huostaan, vaan ratkaisun tekee poliisi ja eläinlääkäri.


title: Eläinsuojeluvalvoja

text: Eläinsuojeluvalvojat pitävät usein yrittäjänä löytöeläinkotia, jolta kunta ostaa lain määräämät palvelut. Löytöeläimiä säilytetään niissä korvausta vastaan 15 vuorokautta.


title: Eläinsuojeluvalvoja

text: Suomen Eläinsuojeluyhdistysten Liitto ry kouluttaa vapaaehtoisia eläinsuojeluvalvojia, joilla ei kuitenkaan ole eläinsuojelulakiin perustuvaa oikeutta tarkastusten suorittamiseen.


title: Kolmiomittaustorni

text: Kolmiomittaustorni on peruskartoitukseen liittyvissä kolmiomittauksissa käytetty puinen kehikkomainen torni. Suomalaisten tornien kolmiomainen malli oli kopioitu Saksasta. Torneja oli Suomessa parhaimmillaan yli 4 000. Tornit rakennettiin Maanmittauslaitoksen ja Geodeettisen laitoksen mittauksia varten. Niitä tehtiin maastoon korkeille paikoille ja niiden korkeus oli enimmillään 50 metriä. Sodan aikana torneja käytettiin ilmavalvontaan, mutta myöhemminkin armeija on käyttänyt niitä ilmavalvontatehtävissä. Viimeiset tornit valmistuivat 1986.


title: Kolmiomittaustorni

text: Lähes kaikki tornit on purettu tai ne ovat lahonneet. Vuonna 2007 oli jäljellä vielä noin kolmekymmentä tornia, mutta niiden kiipeämiskelpoisuudesta ei ole tietoa


title: Kolmiomittaustorni

text: Kaunispäällä Saariselällä Inarissa Lapissa rakennettiin vuonna 2011 alkuperäisen mallin mukaan uudestaan Kaunispään kolmiomittaustorni kolmiomittauksen muistomerkiksi ja näkötorniksi, kun paikalla sijainnut vanha torni oli lahoamisen takia hävitetty vuonna 2009. Läheisen radio- ja tv-maston takia tornin paikkaa jouduttiin hiukan siirtämään.


title: Rudolf Otto

text: Rudolf Otto (25. syyskuuta 1869 Peine – 6. maaliskuuta 1937 Marburg) oli merkittävä saksalainen luterilainen teologi, uskonnonfilosofi ja vertailevan uskontotieteen tutkija.


title: Rudolf Otto

text: Otton tunnetuin teos on "Das Heilige" (1917), joka käsitteli uskonnon rationaalisuutta ja irrationaalisuutta. Otto määritteli uskonnollisen tietoisuuden olevan ydinolemukseltaan jumalallista koskevan pelon ja viehätyksen yhteensulautuma.


title: Rudolf Otto

text: Paul Tillich, Mircea Eliade, Gustav Mensching, Martin Heidegger, Leo Strauss, Hans-Georg Gadamer, Max Scheler, Ernst Jünger, Joseph Needham ja Hans Jonas ovat kaikki antaneet tunnustusta Ottolle ja sanoneet saaneensa vaikutteita tältä.


title: Georg Laakso

text: Georg Laakso (s. 1975 Hämeenlinna) on suomalainen kitaristi, joka vaikutti yhtyeissä Cadacross ja Turisas. Hän perusti Cadacrossin Janne Salon ja Jarkko Lemmettyn kanssa, hän myös lauloi Cadacrossin ensimmäisellä levyllä.


title: Georg Laakso

text: Kitaristi Georg Laakso joutui 31. lokakuuta 2005 Hattulassa auto-onnettomuuteen, jonka seurauksena Turisas vietti kuukausien ajan hiljaiseloa. Tapaus sai julkisuutta, koska poliisi oli käynyt kaksi kertaa onnettomuuspaikalla löytämättä maassa maannutta Laaksoa. Onnettomuuden seurauksena kitaristi halvaantui kenties loppuelämäkseen. Laakso joutui yhdeksän kuukautta myöhemmin jättämään Turisaksen sekä jäädyttämään Cadacrossin, joka ei luultavasti soita enää.


title: Georg Laakso

text: Cadacross


title: Georg Laakso

text: Turisas


title: Peter Vardy

text: Peter Vardy on brittiläinen teologi ja kirjailija, joka on useissa teoksissaan käsitellyt uskonnonfilosofisia aiheita. Hän on toimittanut muun muassa "Puzzle" ja "Thinker's Guide" -sarjoja. Vardy on toiminut Lontoon Heythrop Collegen vararehtorina vuodesta 1999. Vardy on usein argumentoinut Richard Dawkinsia vastaan.


title: Focus

text: Focus tai voi fokus tarkoittaa muun muassa seuraavia:


title: Ian Barbour

text: Ian Graeme Barbour (5. lokakuuta 1923 Peking, Kiina – 24. joulukuuta 2013 Minneapolis, Minnesota) oli yhdysvaltalainen uskontotieteilijä ja uskonnonfilosofi. Hän väitteli tohtoriksi fysiikasta Chicagon yliopistosta vuonna 1950 ja opiskeli myöhemmin teologiaa Yalen yliopiston Divinity Schoolissa. Barbour toimi professorina Carleton Collegessa ja oli collegen emeritusprofessori vuodesta 1986.


title: Ian Barbour

text: Barbour luennoi Gifford-luennot Aberdeenin yliopistossa vuosina 1989–1991. Hän sai Templeton-palkinnon vuonna 1999 tieteen ja uskonnon välisen vuoropuhelun edistämisestä.


title: Dave Holland

text: Dave Holland (s. 1. lokakuuta 1946) on brittiläinen avantgarde-jazziin keskittynyt basisti, joka kuuluu soittimensa arvostetuimpiin taitajiin. Hollandin tunnetuimpia levyjä on 1970-luvun alussa ilmestynyt "Conference of the Birds". Hän on soittanut monien maineikkaiden muusikoiden kanssa, ja hänellä on ollut omia yhtyeitä.


title: Dave Holland

text: Tuorein Dave Holland Quintet -muodostelma on saanut useita Grammy-ehdokkuuksia ja -palkintoja.


title: Dave Holland

text: Säveltäjänä Hollandin tunnusmerkkinä ovat kansanlaulutyyppiset aiheet, epäsäännöllinen rytmi ja kahdella tai useammalla äänellä esitetty teema.


title: William Alston

text: William Payne Alston (29. marraskuuta 1921 – 13. syyskuuta 2009) oli yhdysvaltalainen filosofi ja Syracusen yliopiston emeritusprofessori. Hänen erikoisalojaan olivat kielenfilosofia, tietoteoria ja uskonnonfilosofia. Alston väitteli tohtoriksi Chicagon yliopistosta ja opetti pitkään Michiganin yliopistossa.


title: William Alston

text: Alston tunnetaan muun muassa tietoteoreettista fundamentalismia, internalismia ja eksternalismia, sekä puheakteja koskevista näkemyksistään. Hän työskenteli myös metafysiikan ja filosofian historian aloilla. Hänet luetaan analyyttisiin filosofeihin.


title: William Alston

text: Alston oli perustamassa Society of Christian Philosophers -yhdistystä ja "Faith and philosophy" -julkaisua yhdessä Alvin Plantingan, Nicholas Wolterstorffin ja Richard Mouwin kanssa. Hän toimi aiemmin American Philosophical Associationin puheenjohtajana.


title: Heikki Järnefelt

text: Heikki Järnefelt (23. kesäkuuta 1891 Muuruvesi – 22. lokakuuta 1963 Helsinki) oli limnologian tutkija ja professori.


title: Heikki Järnefelt

text: Järnefeltin vanhemmat olivat 1600-luvulla aateloidun Järnefelt-suvun Suomen kulttuurielämässä näkyvästi vaikuttaneeseen haaraan kuuluunut taidemaalari Eero Järnefelt ja näyttelijä Saimi Swan. Hänen opiskelutovereihinsa kuului tuleva kirjailija F. E. Sillanpää, jonka kanssa Järnefelt opiskeli biologiaa Helsingin yliopistossa ja joka tuli tätä kautta osaksi Järnfeltien kotona Tuusulassa kokoontunutta seurapiiriä. Heikki Järnefelt lapsena on ikuistettu Eero Järnefeltin maalaukseen "Taiteilijan poika" (1897).


title: Heikki Järnefelt

text: Heikki Järnefelt aloitti lapsuudenkotinsa "Suvirannan" vieressä sijaitsevan Tuusulanjärven ja sen eliöstön kenttätutkimukset 1914 keräten aineistoa järven kaloista, planktonista, pohjaeläimistä ja kalojen loisista. Hän kartoitti myös järven pohjamateriaalin ja rantakasvillisuuden. Useita vuosia kestäneiden Tuusulanjärven tutkimusten tulokset Järnefelt julkaisi vuonna 1921 160-sivuisessa väitöskirjassaan. Vuonna 1924 Järnefelt nimitettiin Helsingin yliopiston limnologian dosentiksi.


title: Heikki Järnefelt

text: Järnefeltistä tuli Helsingin yliopiston ensimmäinen limnologian eli sisävesien tutkimuksen professori 1931 ja hän tutki 1930-1950-luvuilla Suomen järvien vesibiologiaa sadoissa eri järvissä. 1950-luvulla Järnefelt oli jäsenenä Suomen vesistöjen likaantumista tutkineesta vesiensuojelukomiteassa joka jätti mietintönsä 1958.


title: Herbert McCabe

text: Herbert McCabe (1926–2001) oli englantilainen dominikaanipappi, teologi ja uskonnonfilosofi. Hän opiskeli kemiaa ja filosofiaa Manchesterin yliopistossa ja liittyi dominikaaneihin vuonna 1949. McCabe opetti useita vuosia dominikaanien Blackfriars Hallissa Oxfordin yliopistossa.


title: Herbert McCabe

text: McCabe tutki ennen kaikkea Tuomas Akvinolaisen ajattelua. Sen lisäksi hän sai vaikutteita Ludwig Wittgensteinilta sekä marxilaisesta poliittisesta ajattelusta. McCabea pidettiin terävästi asioihin pureutuvana saarnaajana.


title: Gunung Leuserin kansallispuisto

text: Gunung Leuserin kansallispuisto on kansallispuisto Sumatran saarella, Indonesiassa. Se sijaitsee saaren pohjoisosassa Pohjois-Sumatran ja Acehin maakuntien rajalla. Vuonna 1980 perustettu kansallispuisto on laajuudeltaan 7 927 neliökilometriä. Yhdessä Kerinchi Seblatin ja Bukit Barisan Selatanin kansallispuiston kanssa Gunung Leuser muodostaa UNESCOn maailmanperintökohteen Sumatran trooppinen sademetsä.


title: Gunung Leuserin kansallispuisto

text:
Gunung Leuserin kansallispuisto sijaitsee vuoristoisella seudulla, sillä 40 % alueesta on yli 1 500 metrin korkeudessa. Korkein kohta on Gunung Leuser -vuori, joka kohoaa 3 466 metriin.
Sumatran saaren biodiversiteetti on ainutlaatuinen. Saarella on arvioitu olevan noin 10 000 kasvi-, yli 200 nisäkäs- ja noin 580 lintulajia. Gunung Leuserin kansallispuisto on luonnonsuojeluarvoltaan merkittävä, sillä alueen 10 000 kasvilajista peräti 45 % voi löytää puistosta. Gunung Leuser on osa laajempaa Leuserin ekosysteemiä, jota biologit pitävät maailman parhaimpiin kuuluvana luonnonlaboratoriona.


title: Gunung Leuserin kansallispuisto

text: Gunung Leuserin kansallispuiston kasvisto on todella monimuotoista. Puistosta löytyy kaikkea rannikkometsistä vuoristometsiin. Merkittävimmän osan suojelualueesta muodostavat vuoristometsät, jotka kasvavat noin 1 000–2 500 metrissä. Täällä kasvaa runsaasti pyökki- ja laakerikasveihin kuuluvia lajeja.


title: Gunung Leuserin kansallispuisto

text: Nisäkäslajeja Gunung Leuserin kansallispuistossa elää 21, jotka on listattu uhanalaisuusluokituksessa taantuneiksi ja näistä 13 on vähintään vaarantunut. Kriittisesti uhanalaisia lajeja puistossa ovat sumatranoranki, sumatrantiikeri ja sumatransarvikuono. Muita uhanalaisia nisäkäslajeja, joita esiintyy puistossa, ovat saukkobeletti, vuorisusi, puuleopardi ja malaijanpiikkisika. Lintulajeja ei ole tutkittu aivan yhtä kattavasti, mutta alueelta löytyy noin 380 lajia, joista 13 on kotoperäisiä. Erittäin uhanalaisia lajeja ovat malesiansinisieppo ja sumatransorsa.


title: Gunung Leuserin kansallispuisto

text: Laittomat hakkuut muodostavat suuren uhan Gunung Leuserin kansallispuistolle. Vuoteen 2002 mennessä arviolta 26 % puistosta on tuhoutunut.


title: Moottoripyörätrialin maailmanmestaruuskausi 1993

text: Trialin maailmanmestaruudesta ajettiin 19. kerran vuonna 1993. Kauteen sisältyi 12 osakilpailua.


title: Melville Y. Stewart

text: Melville Y. Stewart on yhdysvaltalainen uskonnonfilosofi ja Bethel Universityn filosofian emeritus- ja apulaisprofessori. Stewart on käsitellyt myös tietoteoriaa ja metafysiikkaa.


title: Melville Y. Stewart

text: Stewart on opettanut Bethel Universityn lisäksi useissa yliopistoissa ympäri maailmaa. Hän on toiminut vierailevana professorina muun muassa Pietarin valtionyliopistossa sekä useissa kiinalaisissa yliopistoissa.


title: Siion

text: Siion (hepreaa, צִיּוֹן) on eri yhteyksissä käytetty sana, jolla viitataan usein Israelin maahan sekä sen pääkaupunkiin. Sana esiintyi jo kolmetuhatta vuotta vanhoissa teksteissä. Alkuperäiseltä merkitykseltään sana tarkoittaa Siionin vuorta, joka sijaitsee Jerusalemin lähellä. Vuorella seisoi Raamatun mukaan samanniminen linnake, jonka kuningas Daavid Raamatussa valloitti.


title: Siion

text: Raamatussa "tytär Siion" tarkoittaa Jerusalemia tai sen asukkaita, toisinaan koko Israelia. Kristillisessä kielenkäytössä Siionilla tarkoitetaan usein kristillistä seurakuntaa. Nimi esiintyy muun muassa useissa virsissä sekä eräiden hengellisten laulukokoelmien nimissä kuten Siionin virret ja Siionin kannel.


title: Siion

text: Siionin mukaan on saanut nimensä myös sionismi, alun perin maalliseksi tarkoitettu poliittinen liike, jossa juutalaiset pyrkivät saamaan itselleen oman valtion.